open-index/open-wikipedia-markdown huggingface dataset:
Kuŏ-gê

**Kuŏ-gê**, cêu-sê huák-hiêng hĕ̤k huák-mìng sê̤ṳ-ŭk cĭ-găng gì lièng-hiê, gáuk-cṳ̄ng gáuk-sáik gì nó̤h sāi ciā lièng-hiê cū-siàng dĕk-dêng gì hiê-tūng kó̤ sĭk-hiêng dĕk-dêng gì gŭng-nèng.

分類:Kuŏ-hŏk
投資

**投資**敆財務共經濟方面，各自有𣍐蜀樣其意義。財務投資是通過完善其分析，對本錢固有趁遘其錢有一定程度其預估，介將資金投裏預期會增長其標的懸頂。完全𣍐蜀樣其做法，像無分析、對本錢固有趁遘其錢心裏也無數，固伓考慮風險就投裏資金其，就是投機、或且是博。
## 參考資料

分類:經濟
Giū-sĭk Iông

**Giēu-sĭk Niông** (久石讓, Nĭk-buōng-ngṳ̄: , 1950 n. 12 ng. 6 h. - ), buōng-miàng **Dìng-dĕk Siū** (), sê Nĭk-buōng gì ĭng-ngŏk-gă. 

分類:Nĭk-buōng ìng-ŭk
Ĭ-dìng Chĭng

**Ĭ-dìng Chĭng** (Nĭk-buōng-ngṳ̄: , 1915 n. 9 ng. 7 h. - 2008 n. 11 ng. 10 h.) sê Nĭk-buōng gì só-hŏk-gă.

分類:Nĭk-buōng ìng-ŭk
Dàu-cṳ̆

**Dàu-cṳ̆** (投資) găk cài-ô gê̤ṳng gĭng-cá̤ huŏng-miêng, gáuk-cê̤ṳ ô mâ̤ siŏh-iông gì é-ngiê. Cài-ô dàu-cṳ̆ sê tŭng-guó uòng-siêng gì hŭng-sék (分析), dó̤i buōng-cièng gó ô téng gáu gì cièng ô ék-dêng tiàng-dô gì ê̤ṳ-gū, gái ciŏng cṳ̆-gĭng dàu-diē ê̤ṳ-gĭ â̤ cĕng-diōng gì biĕu-dék gà̤-dèng. Uòng-ciòng mâ̤ siŏh-iông gì có̤-huák, chiông mò̤ hŭng-sék, dó̤i buōng-cièng gó ô téng gáu gì cièng sĭng-diē iā mò̤ só, gó ng kō̤-lê̤ṳ hŭng-hiēng cêu dàu-diē cṳ̆-gĭng gì, cêu-sê dàu-gĭ (投機), hĕ̤k-chiā sê báuk。
## 參考資料

分類:gĭng-cá̤
Lāu-gŭng-mă

**Lāu-gŭng-mă**, cṳ̆-ngṳ̄ gó **hŭ-chă̤**, cêu-sê giék-huŏng gì nàng-gái gâe̤ng nṳ̄-gái.

分類:Chĭng-sṳ̆k guăng-hiê
Comicup

**Comicup**, bó hô̤ lā̤ **Mò̤-dŭ Dùng-ìng-cié** (魔都同人祭), sê siŏh-bĭh huôi-diēng, ciō-dà̤ sê dông-uâ, mâng-uâ, iù-hié. Huôi-diēng ô nê-ché̤ṳ cháung-cáuk gì nó̤h mâ̤, iâ ô chiōng-siŏng lì sŏng-diòng. Huôi-diēng iù 2008 nièng kăi-sṳ̄ có̤.

分類:Huôi-diēng
分類:Siông-hāi
魔都同人祭

**Comicup**，復號𡅏**魔都同人祭**，是蜀芘會展，主題是動畫、漫畫、遊戲。會展有二次創作其乇賣，也有廠商來宣傳。會展由2008年開始做。

分類:會展
分類:上海
Háu-hiĕk-muòng

**Háu-hiĕk-muòng** (鱟頁門), sê kāng-muòng-giāng gì siŏh-cṳ̄ng iông-sék, â̤ ciă nĭk-tàu, gó â̤ tĕ̤ng-hŭng.
## Chăng-kō̤ cṳ̆-lâiu

分類:Chió
Băh-mĕ̤k

**Băh-mĕ̤k**, sê dò̤ kó̤ găk háik-bēng gà̤-dèng siā cê gì nó̤h. 

Băh-mĕ̤k ék-buăng sê băh-sáik gì. Nâ-sê gì-tă gì sáik, cêu ciŏng ngàng-sáik gì miàng gă diŏh „băh-mĕ̤k“ lâng-cê sèng-sāu, bī-liê gōng è̤ng-băh-mĕ̤k, uòng-băh-mĕ̤k, dēng-dēng.

分類:Ùng-gê̤ṳ
白墨

**白墨**，是掏去敆黑板懸頂寫字其乇。

白墨一般是白色其。儷是其他其色，就將顏色其名加着「白墨」兩字前首，比例講紅白墨、黃白墨，等等。

分類:文具
電

**電**是移動或者無定動其電荷產生其蜀種物理現象。拍雷公就是自然界裏勢其蜀種電。

今旦其人類已經會自家發電了。電是人類最重要其發明之一。

## 介看
*磁場
*交流電
*直流電
*電器

分類:物理
Huôi-diēng

**Huôi-diēng** (會展), sê huôi-ngiê, diēng-lāng, duâi-hìng uăk-dông dēng cĭk-tā̤-séng gì siŏng-ngiĕk hĕ̤k-ciā hĭ-siŏng-ngiĕk (非商業) uăk-dông gì gāng-chĭng.

分類:tŭng-séng
咖啡

**咖啡**（或者**加菲**）是蜀種挈經過烘焙其咖啡豆做其飲料，敆世界流行。

## 作用
咖啡會刺激中樞神經系統，讓儂情緒野激昂，會讓儂睏意降低共減輕疲勞，也有能耐提高身體基礎代謝，有利尿共排便其作用。
## 參考資料

分類:飲食
Ngù-nā̤ gă-pĭ

**Ngù-nā̤ gă-pĭ** (牛奶咖啡), sê siŏh-cṳ̄ng É-dâi-lé gă-pĭ, sāi sĭng-chiĕng gì iĕk ngù-nā̤ páu.
## Chăng-kō̤ cṳ̆-lâiu

分類:Īng-sĭk
檻門囝

**窗**，是厝牆壁懸頂其蜀種掏𡅏通風透氣或者房間變光其洞洞。一般來講儂會敆窗夫塊起蜀隻共門蜀樣其乇，嚽就是**檻門**（也寫做「㦿門」），也號𡅏**檻門囝**、**檻門窗**、**檻門臼**。
## 參考資料

分類:厝
會展

**會展**，是會議、展覽、大型活動等集體性其商業或者非商業活動其簡稱。者詞其內涵，就是敆一定其地域空間，野価儂敆蜀堆形成其、定期或不定期、制度或非制度其傳遞共交流信息其群眾性社會活動。者概念其外延包括各種類型其博覽會、展銷活動、大中小型會議、文化活動、節慶活動等等。

分類:通信
Mī-guók gă-pĭ

**Mī-guók gă-pĭ** (美國咖啡), sê siŏh-cṳ̄ng gă-pĭ gì có̤-huák, ék-buăng ciŏng É-dâi-lé nùng-sáuk (濃縮) gă-pĭ gă-diē iĕk-cūi có̤ siàng.
## Chăng-kō̤ cṳ̆-lâiu

分類:Īng-sĭk
美國咖啡

**美國咖啡**，是蜀種咖啡其做法，一般將意大利濃縮咖啡加裏熱水做成。
## 參考資料

分類:飲食
久石讓

**久石讓**，1950年12月6號著日本長野縣中野市出世，本名**藤澤守**，是音樂家。日本國立音樂大學作曲科畢業。歌手麻衣是伊厝諸娘囝。

藝名「久石讓」來自偶像——美國烏種音樂家兼制作人昆西·瓊斯。伊揀去共「昆西·瓊斯」發音野像其漢字「久石讓」（Kuishi Jō），介共「久」由音讀改做訓讀，就變成了現在其藝名（Hisaishi Jō）。

久石讓個人其音樂活動，主要是創作電影配樂，特別是宮崎駿、北野武、大林宣彥等等儂導演其作品。遘2015年，久石讓仈曾八回掏下日本電影金像獎最佳音樂獎，固七回掏下日本電影金像獎音樂獎，並且著2009年得遘日本政府其紫綬褒章。

除去電影配樂，久石讓也努力創作嚴肅音樂，種類包括交響曲、協奏曲、弦樂四重奏共別其簡約主義樂曲。裏勢比較出名其有《第五維度》共《Orbis》，分別向貝多芬《第五號交響曲：命運》共《第九號交響曲：合唱》致敬。

## 參考資料

分類:日本人物
動畫

**動畫**是由野価張影格靜止其畫面，使一定其速度（比例講每秒16張）連續播放其時候，目睭因視覺殘象產生錯覺，以為是畫面活動其作品。

*
Dông-uâ

**Dông-uâ** sê iù iā sâ̤ diŏng īng-gáik (影格) cêng-cī gì uâ-miêng, sāi ék-dêng gì sók-dô (bī-liê gōng muōi-miēu 16 diŏng) lièng-sṳ̆k bó̤-huóng gì sì-hâiu, mĕ̤k-ciŭ ĭng sê-gáuk (視覺) càng-chiông (殘象) sāng-sĕng cháuk-gáuk (錯覺), ī-ùi sê uâ-miêng uăk-dông gì cáuk-pīng.

*
政治

**政治**蜀指各種團體集體決策其蜀隻過程，也是各種團體或者各人卜爲了自家其利益組成其特定關係。

分類:政治
影視

**影視**，一般是講電視共電影作品，廣義上包括各種使視覺做載體其傳播媒體。

分類:電影分類:電視
Īng-sê

**Īng-sê**, ék-buăng sê gōng diêng-sê gâe̤ng diêng-īng cáuk-pīng, guōng-ngiê-siông bău-guák gáuk-cṳ̄ng sāi sê-gáuk có̤ cái-tā̤ gì diòng-bó̤ muòi-tā̤.

分類:diêng-īng分類:diêng-sê
娛樂

**娛樂**，是蜀種通過表現喜怒哀樂，讓接受其儂歡喜、放鬆，固帶有仂囝啟發其活動。只種定義是廣泛其，總款其娛樂包括悲劇共喜劇、各種比賽共遊戲、音樂舞蹈表演共欣賞等等。

分類:社會
Ngṳ̀-lŏ̤h

**Ngṳ̀-lŏ̤h**, sê siŏh-cṳ̄ng tŭng-guó biēu-hiêng hī-nô ăi-lŏ̤h, niông ciék-sêu gì nè̤ng huăng-hī, huóng-sĕ̤ng, gó dái ô nék-giāng kiē-huák (啟發) gì uăk-dông. Cī cṳ̄ng dêng-ngiê sê guōng-huáng gì, cūng-kuāng gì ngṳ̀-lŏ̤h bău-guák pĭ-kiŏk (悲劇) gâe̤ng hī-kiŏk (喜劇), gáuk-cṳ̄ng bī-suói gâe̤ng iù-hié, ĭng-ngŏk ū-dô̤ biēu-iēng gâe̤ng hṳ̆ng-siōng (欣賞) dēng-dēng.

分類:Siâ-huôi
漫畫

**漫畫**是靜態其圖畫藝術，構圖比起美術繪畫（比例油畫、水彩畫）精簡，可以加上文字（比例對白、旁白、狀聲詞）組成內容。

*
Mâng-uâ

**Mâng-uâ** sê cêng-tái gì dù-uâ ngiê-sŭk, gáiu-dù (構圖) bī-kī mī-sŭk huôi-uâ (bī-liê iù-uâ, cūi-chāi-uâ) cĭng-gāng, kō̤-ī gă-siông ùng-cê (bī-liê dó̤i-báik, bòng-báik, câung-siăng-sṳ̀) cū-siàng nó̤i-ṳ̀ng.

*
Diêng-cṳ̄ iù-hié

**Diêng-cṳ̄ iù-hié**, sê ĭ-kó̤ diêng-cṳ̄ muòi-tā̤ bìng-dài ông-hèng gì hô-dông iù-hié.

*
Gĭng-cá̤-hŏk-ìng

«**Gĭng-cá̤-hŏk-ìng**» (經濟學人; Ĭng-ngṳ̄: *The Economist*) sê siŏh hông Ĭng-guók gì Ĭng-ùng sĭng-ùng ciŭ-bó̤, piĕng-cĭk-buô găk Lùng-dŭng, buŏng 8 bĭk bēng-buōng hióng cuòng-giù huák-hèng. Ĭ găk 1843 nièng 9 nguŏk iù Sŭ-gáik-làng gĭng-cá̤-hŏk-gă gâe̤ng ké-ngiĕk-gă James Wilson cháung-bâing. Găk cháung-bâing cĭ chĕ̤, «Gĭng-cá̤-hŏk-ìng» ī bó̤-cāi bēng-sék huák-hèng. Chŭi-iòng gĭng-dáng ĭ chāi-ê̤ṳng căk-cé hìng-sék huák-hèng, dáng-sê ĭ gó-sê chĭng cê-gă ùi bó̤-cāi.

Chŭi-iòng miàng-cê hô̤ lā̤ "Gĭng-cá̤-hŏk-ìng", «Gĭng-cá̤-hŏk-ìng» gì-sĭk sê siŏh buōng tō̤-lâung cuòng-giù céng-dê, gĭng-cá̤, ùng-huá, kuŏ-gê gì cŭng-hăk-séng sĭng-ùng pàng-lâung kăng-ŭk. Ĭ gì lĭk-diòng sê gū-diēng cê̤ṳ-iù-cuō-ngiê (古典自由主義) gâe̤ng gĭng-cá̤ cê̤ṳ-iù-cuō-ngiê, ciĕ-tì cê̤ṳ-iù mâiu-ĭk (自由貿易), cuòng-giù-huá, ìng-kēu cê̤ṳ-iù liù-dông (人口自由流動), siâ-huôi cê̤ṳ-iù-cuō-ngiê dēng-dēng, pī-ṳ̀-gōng, ciĕ-tì dùng-séng huŏng-ĭng (同性婚姻) gâe̤ng dŭk-pīng hăk-huák-huá, ciĕ-tì ché̤ṳng gì guāng-cié, huāng-dó̤i sṳ̄-hìng (死刑).

分類:Bó̤-kăng
經濟學人

《**經濟學人**》（英語：*The Economist*）是蜀份英國其英文新聞週報，編輯部敆倫敦，分8芘版本向全球發行。伊敆1843年9月由苏格兰經濟學家共企業家詹姆士·威爾遜創辦。敆創辦之初，《經濟學人》以報紙版式發行。雖然今旦伊採用雜誌形式發行，但是伊固是稱自家爲報紙。

雖然名字號𡅏「經濟學人」，《經濟學人》其實是蜀份討論全球政治、經濟、文化、科技其綜合性新聞評論刊物。伊其立場是古典自由主義共經濟自由主義，支持自由貿易、全球化、人口自由流動、社會自由主義等等，譬如講，支持同性婚姻共毒品合法化，支持銃其管制，反對死刑。

分類:報刊
銃

**銃**是1類武器其統稱。銃通過火藥燃燒空氣所釋放其能量，將銃籽以盡駃其速度發射出，殺傷力盡大。

分類:武器
2018 nièng Mìng-gĕ̤ng Hŏk-iêng nguôi-mâ̤ hŭng-pŏ̤

**2018 nièng Mìng-gĕ̤ng Hŏk-iêng nguôi-mâ̤ hŭng-pŏ̤** (2018年閩江學院外賣風波), bô ké̤ṳk hŏk-sĕng hô̤ lā̤ „**Nguôi-mâ̤ Kī-ngiê**“ (外賣起義), sê Mìng-gĕ̤ng Hŏk-iêng giĕ-dêng mâ̤ niông nguôi-mâ̤ diē cĭ-hâiu hŏk-sĕng gâe̤ng mâ̤ nguôi-mâ̤ gì nè̤ng huák-kī gì káung-ngiê uăk-dông.

分類:Hók-ciŭ sê̤ṳ-gióng
2018年閩江學院外賣風波

**2018年閩江學院外賣風波**，復乞學生號𡅏「**外賣起義**」，是閩江學院規定𣍐讓外賣裏之後學生共賣外賣其儂發起其抗議活動。

分類:福州事件
2018年重慶萬州公交車逿江事故

**2018年重慶萬州公交車逿江事故**是著2018年10月28號早頭10點蜀字半發生其中國重慶市萬州區萬州長江二橋其蜀起交通事故。當時，一架萬州公交22路公交車（環湖線，起點共终點都是「港口站」）趁長江南岸其江南新區開遘北岸萬州城區，車開遘萬州長江二橋中段辰候，公交車含不時筅過墿臺中實线，鏨遘對面正常開車其紅色小車，逿落長江。之後，公開其車底裡其錄像顯示，許蜀芘辰候司機其乘客大拍起去，司机向左邊大轉方向盤，結果公交逿落長江。事故造成包括司機其15隻儂都死去。

## 事故過程

2018年10月28號早頭10點蜀字半，司機冉涌開蜀架22路公交車（渝F27085號大型普通客車）趁江南新區向北濱路開。車開遘萬州長江二橋中段辰候，含不時筅過墿臺中實線，共鄺某某開其趁城區開遘江南新區其紅色小車對鏨，仱公交車鏨斷護欄逿落長江。事故公交車其公司是重慶市萬州汽車運輸（集團）有限責任公司萬州公交分公司。事故小車底裡㑚有司機，事故造成小車報廢，小車司機受傷。

事故發生地點萬州長江二橋著2004年9月通車，橋懸頂其墿變成雙向四線道，寬度20米，固加設有道路中心實線。有蜀隻工程師表示，萬州長江二橋敆2001年開始建，當時建其護欄達𣍐遘現在其標準。如果按現在其標準來加固，公交車𣍐逿江𡅏。

事故發生以後，重慶市萬州區公安局交巡警支隊將小車司機鄺某某控制，仱就共鄺某某送遘北山中西醫結合醫院治療。10月30號，鄺某某丈夫熊某共媒體講老嬤已經解除控制，平安轉厝。

## 救援工作
重慶市公安消防總隊派出50名人員、5架消防車、2架衝鋒舟遘現場救援，水上支队共其他支隊也為增援現場作準備。通過聲吶已經確定逿江公交車其位置。中央方面，中華人民共和國應急管理部黨組書記黃明馬上使視頻連線來指揮調度，介協調各部門參加救援工作，同時應急管理部副部長孫華山帶隊去事發現場指導救援處置。此外，藍天救援也参加救援。

萬州長江二橋敆事故發生以後馬上全面封橋，包括22路其所有過橋線路都調整運行。

10月30號暝晡，潛水員敆公交車底裡討著行車數據記錄儀，拆出以後著31號過暝打撈出水。31號早頭7點9字，開始每蜀段吊下纜繩等裝備，由潛水員拴套共固定公交車；暝晡23點5字半，逿江公交車出水。

## 事故調查
事故調查工作敆事發以後開展，參加部門包括交通運輸部共重慶市共萬州區各級公安機關。11月2日10點，重慶市人民政府舉行新聞通氣會，公布公交車逿江原因：結合救援工作臺中打撈出其行車記錄儀存儲卡其數據共事發先周邊其車共群眾其記錄共描述，確定茲芘事故原因是公交車底裡蜀隻乘客劉桂平（女，48歲，萬州區儂）因為𣍐八公交線路已經改道固加無察司機冉涌（男，42歲，萬州區儂）其報站提醒，坐車過站以後共冉涌冤家超過五分鐘，車開遘萬州長江二橋辰候趁冤家變成相拍，介過兩秒以後司機冉涌失去對公交車其控制，造成公交車筅過中線以後鏨著對面其正常開車其紅色小車共護欄以後逿遘長江底裡。警方通報固表示，司機冉涌無食酒，精神正常，路況共車況都真好。乘客劉某共公交司機冉涌都犯下危害公共安全罪，但是因為兩隻儂都死了故此無追究。

## 參考資料


分類:中國公交事故
分類:中國道路交通事故
分類:2018年中國交通事故
分類:萬州區
分類:重慶災難
分類:2018年10月
分類:2018年重慶
李毅吧

**李毅吧**，也號𡅏**帝吧**，也按普通話其音寫做**D吧**、**D8**等等，是百度貼吧其蜀芘「吧」（網絡論壇其板块）。茲芘吧因為諷刺李毅故此建立。茲芘吧其關注人數特別価，固加嘢価回發起爆吧事件，故此出名。

## 歷史
李毅吧建立時間是著2004年，原底是為諷刺李毅建立其。因为李毅也號𡅏「大帝」，故此李毅吧也叫做「帝吧」、「D吧」、「D8」等等，復自封「百度盧浮宮」。
因為參加其儂真価，也稠參加或者發起群體性網絡攻擊事件，擘如講爆吧，固加破壞能力真霸，故此有「帝吧出征，寸草不生」其講法。

## 爆吧事件
### 6·21爆吧事件
2007年，李宇春吧共李毅吧冤家，造成李毅吧其吧主乞封號。仱李毅吧其成員組織敆李宇春吧發起爆吧（群體大規模發貼刷屏攻擊）。2007年6月21號18:20左右，李毅吧發起爆吧。李宇春吧其吧主就當命刪帖。敆20:20左右，發帖速度達遘每秒30帖，根本刪無仂過。故此李宇春吧乞攻陷。

### 7·29韓粉球迷貼吧大戰
**729韓粉球迷貼吧大戰**，是趁2013年7月28號遘7月29號敆百度貼吧其蜀場大規模爆吧行動。2013年7月28號，一隻名叫潘夢瑩其騰訊微博用戶敆伊其微博大講C罗、梅西等骹球明星其呆話，看𣍐起骹球運動，固加掏權志龍共骹球明星來比較，引來皇馬球迷共巴薩球迷其不滿，雙方接下就敆微博懸頂大冤家，皇马吧共巴薩吧決定當暝八點聯手廿幾骹球貼吧開展爆吧行動。因為儂數罔變罔価，固加帶來網友對韓國明星粉絲歷來其受氣，最终造成李毅吧共WOW吧兩芘百度貼吧茲兩芘最有影響力其貼贴吧其參加，主力軍趁皇馬吧巴薩吧轉遘李毅吧。2013年7月28號暝晡八點左右，囫圇茲爆吧行動達遘最鎮。因為敆爆吧過程臺中有聲音講茲隻諸娘囝是魏晨其粉絲，故此李毅吧敆29號半暝三更復去爆魏晨吧。

### 2016年中國大陸網民「出征」Facebook事件

2016年1月，新浪微博網民「趙日天233號」組織李毅吧其成員介去組建爆吧團隊，以反對臺獨為主題，翻牆登錄Facebook，向蔡英文等等儂其Facebook主頁大量發布評論。2016年1月20號19點，群體性攻擊開始。蔡英文、蘋果日報、三立新聞網其Facebook主頁乞大量評論不斷刷屏，最後茲幾芘頁面㑚剩𡅏禁止評論來結束炸版攻擊。因為茲回事計發大量表情包來刷屏，故此也叫做**Facebook表情包大戰**。

### 2018年帝吧出征瑞典外交部Facebook事件

2018年9月24號，李毅吧其成員復發起爆吧團隊，翻牆登錄Facebook，敆瑞典外交部、瑞典電視臺共節目主持儂羅恩達爾其Facebook頁面上集體評論、聲討、翹𠚺嚗。者辰候，瑞典外交部共羅恩達爾頁面其累計評論達到幾萬條，相當數量評論之後乞刪除。

## 消息受遘限制
因為李毅吧其儂真価，故此也有機器儂發淫穢內容，故此卜想發布內容著經過驗證碼認證乍會使發帖。

## 參考文獻


分類:百度貼吧
分類:網絡行動主義
分類:网絡攻擊
象峰站

**象峰站**，是福州地鐵1號線其蜀萆車站，也是伊其北段終點站。伊敆福建省福州市晉安區新店鎮秀峰路共滿洋路其墿口邊兜。象峰站敆2017年1月6號開始使。

## 車站結構

### 站廳

象峰站其站廳是蜀萆特色站廳，牆懸頂有漸變其顏色，趁懸頂遘下底罔變罔藍。車站裡勢有蜀萆客服中心，敆站廳其臺中。站廳底勢固有蜀架自動售貨機，三架ATM。廁所敆F出入口。

### 站臺

象峰站有兩萆站臺，都是乞1號線使其，站臺是島式站臺其設計，其中，1號站臺是所有乘客敆終點站落車其前後使其，2號站臺是去三江口使其。

## 出入口

象峰站有六萆出入口，但是目前B出入口固無開始使，無障礙電梯共廁所都敆F出入口。其中，D出入口其邊兜有公交車站「滿洋路站」，C共F出入口其邊兜有公交車站「地鐵象峰站」，E1共E2出入口其邊兜有公交車站「象峰中心小學站」。

分類:福州地鐵車站
Chiông-hŭng câng

**Chiông-hŭng câng** (象峰站) sê Hók-ciŭ dê-tiék 1 hô̤ siáng gì siŏh-bĭh chiă-câng, iâ sê ĭ gì báe̤k-dâung cṳ̆ng-diēng-câng. Ĭ găk Hók-gióng-sēng Hók-ciŭ-chê Céng-ăng-kṳ̆ Sĭng-dáing-déng (新店鎮) Séu-hŭng-lô (秀峰路) gâe̤ng Muāng-iòng-lô (滿洋路) gì diô-kāu biĕng-dău. Chiông-hŭng câng găk 2017 nièng 1 nguŏk 6 hô̤ kăi-sṳ̄ sāi.

分類:hók-ciŭ dê-tiék chiă-câng
秀山站

**秀山站**，是福州地鐵1號線其蜀萆臺中站其車站，伊敆福建省福州市晉安區新店鎮秀峰路其下底。秀山站敆2017年1月6號開始使。

## 車站結構

### 站廳

秀山站其站廳是一般其裝修，無什乇特色。車站裡勢有蜀萆客服中心，敆站廳其臺中。站廳底勢固有自動售貨機共ATM。廁所敆D出入口。

### 站臺

秀山站有兩萆站臺，都是乞1號線使其，站臺是島式站臺其設計，其中，1號站臺是去象峰，2號站臺是去三江口使其。

## 出入口

秀山站有三萆出入口，但是目前固有蜀萆出入口固無開始使，所以現在有兩萆出入口敆使，無障礙電梯共廁所都敆D出入口。其中，B出入口其邊兜固有公交車站「地鐵秀山站」。

分類:福州地鐵車站
福州火車站站

**福州火車站站**，是福州火車站樓下其地鐵站，敆福建省福州市晉安區，是福州地鐵1號線其臺中站，以後會轉3號線。福州火車站站敆2017年1月6號開始使。

## 車站結構

### 站廳

福州火車站站其站廳是蜀萆特色站廳，吊頂懸頂有兩排LED燈。車站裡勢有兩萆客服中心，分別敆站廳其兩邊。站廳底勢固有自動售貨機共ATM。廁所敆E出入口。

### 站臺

福州火車站站有兩萆站臺，都是乞1號線使其，站臺是島式站臺其設計，其中，1號站臺是去象峰，2號站臺是去三江口使其。

## 出入口

福州火車站站有六萆出入口，但是目前固有兩萆出入口固無開始使，所以現在有四萆出入口敆使，無障礙電梯共廁所都敆E出入口。

分類:福州地鐵車站
滑稽 (表情)

**滑稽**，是蜀芘百度貼吧發明其圓面表情，最開始名字叫做**斜眼笑**。茲芘表情嘢価用戶都愛使，敆網絡懸頂有真大其影響。敆百度貼吧外頭其地方，有時需要表達滑稽表情其辰候，如果若無滑稽表情或者懒𡅏去討滑稽表情其辰候，有其儂會發送**手動滑稽**。

## 樣式

滑稽表情其樣式是蜀張圓面，面角紅丹丹，兩芘目睭向右邊看，兩片眉毛輕挑，嘴有仂囝向懸彎。

## 歷史
滑稽表情是趁百度貼吧流行起去，最開始號𡅏「斜眼笑」。因為伊會使同時表達各種複雜其感情，故此茲芘表情著2012年辰候已經敆容易引戰其百度貼吧底裡有嘢価儂使。敆發布以後其幾年，茲芘表情改過嘢価回，最後乍流行起去。2016年，微信敆伊其官方表情庫底裡也加上滑稽表情。2017年2月，百度開展蜀項活動，暫時禁止滑稽表情。許辰候，敆贴吧臺中回覆**#(滑稽)**會自動變成**#滑稽go die#**，或者系統共伊當作不當內容或者廣告。敆活動結束以後，茲芘表情會使正常發布。

## 影響
嘢価網民喜歡使滑稽表情。因為粉絲過価，百度貼吧甚至固有專門其滑稽吧。滑稽表情是頭蜀芘有多種色彩版本其貼吧表情，包括紅色、橙色、綠色、藍色、藍綠共紫色。

滑稽表情也有自家其周邊商品：2016年，滑稽主題其抱枕變成淘寶網懸頂動漫類其爆款。茲芘抱枕也敆日本亞馬逊懸頂開店，價格大概是中國大陸其3倍，但是固是受遘當地消費者歡迎。

## 來源

分類:百度貼吧
分類:表情符號
分類:網絡迷因
分類:面部表情
臭話

**臭話**（也號𡅏**欛欛話**、**脧鳥話**，北方儂叫做**髒話**）是使開喙講嘢垃渣、嘢粗其罵儂話，特別是共生殖器或者性交有干過其話。普通話其臭話叫做「國罵」，是魯迅敆《論「他媽的」》文章臺中提出，意思是「國家級臭話」。福州話也有真価臭話。因為福州話使臭話嚗儂辰候底裡七處都是「𠚺」字，固加一般固咯翹起「脧鳥指」（臺中指），故此也叫做「翹脧𠚺嚗」或者「翹𠚺嚗」。

## 定義
對臭話其定義，始終存在比较大其𣍐蜀樣看法。隨𡅏社會其演變，儂其認知都有仂囝變化。有其舊底當作臭話其詞，現在嘢価儂無所謂。介講，原底中性其詞，現在也有可能變成臭話（比如福州話底裡其「做契弟」）。各種話底裡其臭話，雖然講內容真接近，但是因為語言結構共使用規格𣍐蜀樣，具體使用也會可能差嘢価。譬如講敆有其國家底裡，敆有其場合直接叫神其名字也是算臭話。

## 分類

世界各地其臭話其主題基本上都差不多，以下將臭話約約咯分類，但是部分臭話幾種都有仂囝，會使歸屬遘嘢価芘分類。
*人身攻擊
**人格侮辱，譬如講飯桶、歞貨。
**動物比擬，譬如講頭牲、犬母。
*生理共心理
**屎尿，譬如講汝奶食屎。
**共生殖器或者第二性徵有干過其乇，譬如講汝奶姕䫌。
**共性虐待有干過其臭話，譬如講𠚺汝奶。

## 爭議
臭話敆公共場合，特別是媒體廣播事業臺中其使用一般都會受遘中一般都會受遘嚴格限制。譬如講1973年喬治·卡林主持其美國廣播喜劇《七芘絕對無年呆敆電視節目底裡講其話》就造成聯邦通訊委員會通过蜀項限制臭話其規定，固加美國聯邦法院也在「438 U.S. 726（1978）」臺中贊同茲芘審查法規。

雖然有其儂見覺，臭話是廮𡅏嚗儂，但是也有觀點認為講，對臭話字眼其理解必須著透過伊其語境去理解。也有觀點認為講臭話敆語言臺中其使用有時會起遘調味劑其作用，暴下敆隨便其場合有蜀兩句臭話無茲敆涉，固加𡅏固會使讓講話輕鬆仂囝，生活化仂蜀，特別其真価地區，或是勞動階層，臭話變成朋友之間表現親密度其問候語，會反映出彼此之間其友好程度。根據香港中文大學學生報其《道德高地的虛妄》，臭話著敆一定其語境下乍會產生「侮辱性、𣍐尊重、性騷擾」等等意思。

## 參考

## 外斗鏈接
* 粵語髒話罵人大全 
* 廣州話粗口研究網
* *Maledicta: The International Journal of Verbal Aggression*（ISSN US 0363-3659）
* Mellie, Roger, "*[https://web.archive.org/web/20050614075518/http://www.viz.co.uk/profanisaurus/profanis.htm Roger's Profanisaurus]*", Fulchester Industries/IFG Ltd.
* Review of Emotions, Taboos and Profane Language by Zsuzsanna Ard
* The BurnMeister A (humorous) tool to add grammatically appropriate profanity to arbitrary English text.

分類:語言
Uòng Hèng-sìng Dài-uàng Ă-sìng Sié-gái Uói-ìng Cái-sìng Cūng-tūng

**Uòng Hèng-sìng Dài-uàng Ă-sìng Sié-gái Uói-ìng Cái-sìng Cūng-tūng** (黃宏成臺灣阿成世界偉人財神總統, 1968n. 3ng. 20h. - ) sê Dài-uàng cáuk-gă. 2018 nièng 11 nguŏk, Uòng Hèng-sìng chăng-gă Dṳ̆ng-huà Mìng-guók gì „Gāu-hăk-ék“ sŏng-gṳ̄ (九合一選舉).

## Chăng-kō̤

分類:Dài-uăng ìng-ŭk
2018 Nièng Tṳ̀ng-kéng Uâng-ciŭ Gŭng-gău-chiă Dâung-gŏng Sê̤ṳ-gó

**2018 Nièng Tṳ̀ng-kéng Uâng-ciŭ Gŭng-gău-chiă Dâung-gŏng Sê̤ṳ-gó** (2018年重慶萬州公交車逿江事故) sê diŏh 2018 nièng 10 nguŏk 28 hô̤ cā-tàu 10 diēng sŏk-cê-buáng huák-sĕng gì Gău-tŭng Sê̤ṳ-gó (交通事故).

分類:Dṳ̆ng-huà Ìng-mìng Gê̤ṳng-huò-guók
分類:Tṳ̀ng-kéng
基因編輯嬰兒事件

**基因編輯嬰兒事件**，是中國南方科技大學生物系副教授賀建奎共伊其團隊敆2018年通過基因編輯技術，對兩隻雙胞胎嬰兒胚胎細胞其CCR5基因來改造，造成讓嬰兒會使得遘可以遺傳其對部分艾滋病其免疫力其爭議性事件。

賀建奎共伊其團隊敆茲回基因編輯開始以先，首先使猴其胚胎共小鼠來做 CRISPR/Cas9 編輯動物基因其實驗。敆者動物實驗臺中得遘預期其編緝效果，固加發現小鼠其組織共行為也無明顯差異，仱就開始趁艾滋病組織臺中招志願者，成功招著8對老公嬷，全部都是男界HIV陽性，女界HIV陰性。敆洗澈伊各儂其精子以後，將精子共CRISPR/Cas-9酶拍針拍底女界其卵子臺中。茲芘過程總計產生了22芘受精其胚胎，其中有16芘胚胎會存活。接下來，團隊編輯茲16芘胚胎其基因組。介共2芘胚胎植底母體，最後成功生出雙胞胎。另外蜀隻女志願者是「生化妊娠」。茲兩隻雙胞胎出生以後，賀建奎就使「露露」（Lulu）共「娜娜」（Nana）茲兩芘名字來告，介共茲芘結果錄成視頻。

茲芘研究最早敆2018年11月25號由賀建奎團隊通過視頻形式公佈。接下來，馬上就引起廣泛爭議，因為基因編輯嬰兒本身涉及固未解決其倫理共技術問題。中國國內有百幾隻科學家聯名反對。戴维·巴尔的摩代表第二屆人類基因組編輯國際峰會組委會發布聲明，表示谴责，介加呼籲為相關試驗確立嚴格標準。中華人民共和國科學技術部敆第二工宣佈暫停賀建奎其科研活動，衛健委、廣東省政府、深圳市政府等等已經對茲件事計開展調查。

## 技術手段

茲芘研究臺中使其主要技術是CRISPR/Cas9，是蜀種借趁細菌臺中來其CRISPR/Cas系統準確固加有效咯做基因編輯其技術。茲芘系統是現在發現存在敆多數細菌共大部分古菌臺中其蜀種後天免疫系統，廮𡅏消滅外頭來其質粒或者噬菌體。賀建奎團隊使者技術來編輯胚胎細胞臺中共艾滋病免疫有干過其CCR5基因，來使嬰兒出生以後有先天性其免疫艾滋病其能力。

CCR5基因表達其產物是白細胞表面其蜀種卵白質，號𡅏CCR5卵白質，R5型HIV病毒底遘人體介感染宿主細胞其過程需要借助CCR5卵白質。有其儂群其基因組臺中有CCR5基因其蜀芘突變型，號𡅏CCR5-Δ32，有蜀段長是32鹼基對其缺失，造成表達產物無法乞HIV病毒識別共結合，故此會使對R5型HIV病毒引起其艾滋病免疫，但是對㑚使CXCR4受體卵白其X4型HIV病毒就無免疫能力。固加上CCR5敆正常免疫臺中其作用固未清楚。《複雜疾病遺傳學》（Genetics of Complex Disease）茲本書指出：「一般來講，CCR5𣍐影響免疫反應，但是伊對西尼羅河病毒感染其免疫反應臺中扮演重要其角色」。

CRISPR/Cas9技術現在固未成熟，可能會造成號𡅏「脫靶效應」其錯誤編輯，造成共目標序列對𣍐上其序列乞錯誤切割，造成蜀堆無法預知其突變，敆遺傳學懸頂對受編輯生物其基因組有風險。賀建奎對嚽回應講，伊敆為胎兒作基因測序辰候㑚發現蜀芘敆非編碼區、離基因區有一定距離其潛在脱靶，固加指伊茲兩隻出生以後無檢出脫靶活性。

CCR5-Δ32基因雖然對部分艾滋病有免疫作用，但是蜀篇2015年其綜述講伊共多發性硬化有干過，不過敆囫圇研究臺中伊共自體免疫性疾病其關係存有矛盾。伊共跟腫瘤其關係就無詳細記錄。固加上CCR5-Δ32可能會造成攜帶者敆感染西尼羅河病毒以後出現更更嚴重其神經系統疾病。

賀建奎敆11月28號著基因編輯峰會其演講顯示，露露其兩芘CCR5基因都伓是野生型，也伓是Δ32，實際是兩種現在固未發現自然存在其移碼突變，效應無無儂會八；娜娜其兩芘基因臺中蜀芘缺失15芘碱基（Δ15），𣍐造成移碼突變，但是表型效應也無儂會八，另外蜀芘是野生型。都無形成目標基因CCR5-Δ32。

## 質疑共譴責

茲兩隻嬰兒敆中國出生，名字叫做**露露**（Lulu）共**娜娜**（Nana）。茲件事計涉及其倫理等等問題馬上引發質疑，百幾隻中國科學家敆茲條消息公佈以後馬上發表聯合簽署其聲明表示強烈譴責，講者實驗存在嚴重其生命倫理問題，固使「瘋狂」來講茲回實驗，要求補上監管漏洞；指出茲芘實驗敆技術上無任何創新，突破其是科學家其倫理道德底線。中國監管部門共國際醫學專家也對茲回實驗表示肝火婆寵棕。

### 倫理問題
茲芘研究敆中國臨床試驗註冊中心公開註冊成功，但是者內容明顯違反了中華人民共和國科學技術部共中華人民共和國衛生部其《人胚胎幹细胞研究倫理指首原則》臺中其「體外培養期限趁受精或者核移植開始無年呆超過14工」、「無年呆將先款臺中得遘其已經廮𡅏研究其人囊胚植底儂或者任何其他動物其生殖系統」等等規定。

執行單位方面，申請書懸頂寫遘倫理審查是由深圳和美婦兒科醫院作出，認為講「符合倫理規範，同意開展」，固加有醫院相關部門負責人其簽字共醫院公章。但是深圳市衛生計生委醫學倫理專家委員會相關負責人講，以先無收遘項目其倫理審查報備。固加茲芘醫院以後講茲芘事計共伊無干過，講申請書偽造。

賀建奎母校萊斯大學敆當地時間11月27號宣佈對可能參加茲芘項目其教授、賀建奎以先其導師邁克爾·蒂姆發起調查，因為茲芘研究引發「令人不安其科學、法律共倫理問題」。蜀隻參加者此工作其美國科學家表示，基因編輯可能造成DNA變化傳遘下蜀代，固加可能會對其它基因造成傷害。嘢価科學家表示基因編輯嬰兒其出生造成潘多拉盒盒乞開起去。

## 參考資料


## 外斗鏈接
*賀建奎實驗室基因编辑項目介紹：南方科技大學 ／／
*美國國家科學、工程與醫學學院：第二屆國際人類基因組編輯峰會 （賀建奎其演講 ）

分類:人體試驗
分類:基因工程
分類:南方科技大學
分類:2018年11月
分類:中華人民共和國學術醜聞
分類:深圳事件
分類:2018年中國事件
Gĭ-ĭng Biĕng-cék Ĕng-ì Sê̤ṳ-giông

**Gĭ-ĭng Biĕng-cĭk Ĕng-ì Sê̤ṳ-giông** (基因編輯嬰兒事件) sê Dṳ̆ng-guók Nàng-huŏng Kuŏ-gê Dâi-hŏk (南方科技大學) sĕng-ŭk-hiê (生物系) hó-gáu-sêu Hô̤ Gióng-giĕ (賀建奎) gâe̤ng ĭ gì tuàng-dôi găk 2018 nièng tŭng-guó Gĭ-ĭng Biĕng-cĭk Gê-sŭk (基因編輯技術), dó̤i lâng-ciáh Sĕ̤ng-bàu-tăi Ĕng-ì Puŏi-tăi Sá̤-bàu (雙胞胎嬰兒胚胎細胞) gì CCR5 gĭ-ĭng lì gāi-cô̤, cô̤-siàng niông ĕng-ì â̤-sāi dáik-gáu kō̤-ī mì-diòng gì dó̤i buô-hông Ngái-cṳ̆-bâng (艾滋病) gì miēng-ĭk-lĭk (免疫力) gì cĕng-ngiê-séng (爭議性) sê̤ṳ-giông.

分類:ìng-tā̤ sé̤ṳ-ngiêng
分類:gĭ-ĭng gŭng-tiàng
分類:Nàng-huŏng Kuŏ-gê Dâi-hŏk
分類:2018 nièng 11 nguŏk
分類:Dṳ̆ng-huà Ìng-mìng Gê̤ṳng-huò-guók hŏk-sŭk chiū-ùng
分類:Chĭng-cóng sê̤ṳ-giông
分類:2018 nièng Dṳ̆ng-guók sê̤ṳ-giông
三山

**三山**是福州其別稱，因爲舊底福州城裏勢有三崙山。只三崙山到底是俤三崙，固𣍐清楚。現時在只三崙是屏山、烏山、于山。

分類:城市
分類:福建
Buông-mī

**Buông-mī** (飯米), bô gó̤ **băh-mī** (白米), sê dô̤-mī cĭng-cié biéng-siàng gì mī.

Buông-mī áng buók gì sì-găng gó â̤ sāi buŏng cā-mī (早米) gâe̤ng uāng-mī (晚米).
分類:mī
分類:īng-sĭk
米

**米**可能指：

#蜀種食其乇，起動汝覷**[[䅢]]**。
#蜀種長度單位，起動汝覷**[[公尺]]**。
公尺

**公尺**也號𡅏**米**，是國際單位制裏勢其基本長度單位。根據1983年定其定義，1公尺是光着真空臺中1/299792458秒行其距離。

分類:數學
分類:物理
Lò̤-háng-săng câng

**Lò̤-háng-săng câng** (羅漢山站) sê Hók-ciŭ dê-tiék 1 hô̤ siáng gì siŏh-bĭh dài-dŏng-câng gì chiă-câng, ĭ găk Hók-gióng-sēng Hók-ciŭ-chê Céng-ăng-kṳ̆ Sĭng-dáing-déng (新店鎮) Săng-báe̤k-lô (山北路) gâe̤ng Hièng-nàng-liāng-lô (玄南嶺路) gì diô-kāu biĕng-dău. Lò̤-háng-săng câng găk 2017 nièng 1 nguŏk 6 hô̤ kăi-sṳ̄ sāi.

分類:Hók-ciŭ dê-tiék chiă-câng
Hók-ciŭ huōi-chiă-câng câng

**Hók-ciŭ huōi-chiă-câng câng** (福州火車站站), sê Hók-ciŭ dê-tiék 1 hô̤ siáng gâe̤ng Bĭng-hāi kuái-siáng gì siŏh-bĭh dài-dŏng-câng gì chiă-câng, ī-hâiu â̤ buàng 3 hô̤ siáng. Ĭ găk Hók-gióng-sēng Hók-ciŭ-chê Céng-ăng-kṳ̆ gì guók-tiék (國鐵) Hók-ciŭ huōi-chiă-câng gì â-dā̤. Hók-ciŭ huōi-chiă-câng câng găk 2017 nièng 1 nguŏk 6 hô̤ kăi-sṳ̄ sāi, Bĭng-hāi kuái-siáng chiă-câng găk 2025 nièng 9 nguŏk 29 hô̤ kăi-sṳ̄ sāi.

分類:Hók-ciŭ dê-tiék chiă-câng
砒霜

**砒霜**，化學名稱是**三氧化二砷**（As2O3），是蜀種特別毒其白色粉粉，樣式像霜。鼻齅無味，喙食無味。古底儂講其「砒」，就是化學元素砷。因為三氧化二砷其樣式嘢像霜，故此號𡅏「砒霜」。

## 生產
* 讓雌黃（三硫化二砷）氧化，就得遘砒霜共二氧化硫。
: \rm 2 As_2S_3 + 9O_2 {=\!=\!=\!=} 2As_2O_3 + 6SO_2 
* 水解三氯化砷，就得遘砒霜共鹽酸。
: \rm 2AsCl_3 + 3H_2O {=\!=\!=\!=} As_2O_3 + 6HCl 

## 毒性
古底因為技術落後，做出其砒霜底裡有嘢価硫化物，故此顏色是紅其，叫做「鶴頂紅」。因為銀容易共硫起化學反應，變成烏色其硫化銀，故此古底真稠使銀來試毒。現來技術進步了，做出其砒霜都是白色其，純度嘢懸，底裡㑚有三氧化二砷，無硫化物，故此使銀也試無挃出了。

砒霜劇毒。㑚使食仂囝就會死儂。食遘腹𦚱底，馬上發生急性砷中毒，食管有燒灼感覺，接下就是病吐瀉，固加瀉出其乇帶血，屎作紅丹丹咯，最後器官衰竭死儂。就算無食喙𡅏，鼻齅仂囝或者皮膚接觸仂囝，也會發生急性砷中毒，乍開始呼吸道或者皮膚受遘嚴重刺激，仱接下就是長期其神經問題，包括頭疼、頭眩。

## 解藥
* 二巰丙磺鈉注射液，有效成分是2,3-二巰基丙磺酸鈉，也號𡅏「解砷靈」。
* 2,3-二巰基丁二酸鈉
* 二巰基丙醇（BAL）

分類:劇毒化學品
分類:IARC第1類致癌物質
分類:氧化物
飯米

**飯米**，復告**白米**，是稻米精製變成其米。

飯米按發其時間故會使分早米共晚米。
分類:米
藁

**藁**，是指䅢、麥、玉米等等禾本科農作物成熟脫粒之後長下其莖葉部分。其中，䅢其藁告**𢱈䅢**，小麥其藁告**麥藁**。

黃麻去皮叫**麻藁**，涂糜裏勢泡囇會做信。
## 參考資料

分類:可分解材料
分類:生物質
分類:包裝材料
分類:建築保溫材料
Dô̤

**Dô̤** kō̤-nèng cī:

#道, Dò̤ nè̤ng gâe̤ng gău-tŭng gĕ̤ng-gé̤ṳ giàng gì siék-siĕ, kī-dâe̤ng nṳ̄ ché̤ṳ **[[Diô]]**.
#稻, Siŏh cṳ̄ng siăh gì nó̤h, kī-dâe̤ng nṳ̄ ché̤ṳ **[[Dêu]]**.
#道, Dièu-siēng Buáng-dō̤ hiêng-câi gì siŏh ciáh hèng-céng dăng-ôi.
Gō̤

**Gō̤** (藁), sê cī dêu, măh, ngṳ̆k-mī dēng-dēng huò-buōng-kuŏ (禾本科) nùng-cáuk-ŭk (農作物) sìng-sṳ̆k (成熟) tuák-lăk (脫粒) cĭ-hâiu diông-giâ gì kĕng-iĕk (莖葉) buô-hông. Gì-dṳ̆ng, dêu gì gō̤ gó̤ **hà-dêu** (𢱈䅢), siēu-măh gì gō̤ gó̤ **măh-gō̤** (麥藁)。

Uòng-muài (黃麻) kó̤ puòi giéu **muài-gō̤** (麻藁), tù-muòi diē-sié páu lâ â̤ có̤ séng.
## Chăng-kō̤ cṳ̆-lâiu

分類:kō̤ hŭng-gái cài-lâiu
分類:sĕng-ŭk-cé
分類:bău-cŏng cài-lâiu
分類:gióng-dé̤ṳk bō̤-ŭng cài-lâiu
麥

**麥**也號𡅏**小麥**，是蜀種植物。這植物其果實是人類其蜀種糧食。

分類:飲食
分類:植物
Kă̤-gŏk

**Kă̤-gŏk** (溪滑), hŏk-miàng hô̤ **muàng-là̤** (鰻鱺), sê sĭk-ê̤ṳng (食用) gá-dék bī-gáu gà̤ng gì gĭng-cá̤ ngṳ̀-lôi。

分類:dông-ŭk
海賊

**海賊**是蜀種專門着海𡅏搶劫別儂財產其儂。着福州話裏勢，也會使「海賊」來比喻呆儂。
## 參考資料

分類:職業
分類:犯罪
海帶

**海帶**，復告**海菜**，是蜀種草類。儂家平常使其味素就是趁海帶裏勢提取出來其。
## 參考資料

分類:植物
Bĭng-gì-lēng

**Bĭng-gì-lēng** (冰其冷), sê siŏh-cṳ̄ng siăh gì nó̤h, bô diĕng bô dáe̤ng. Ék-buăng sāi ngù-nèng hĕ̤k-chiā nā̤-iù dēng ṳ̄-cié-pīng (乳製品) có̤ nguòng-lâiu, gó gă-diē cūi-guō hĕ̤k-chiā gì-tă nó̤h, gâe̤ng hiŏng-lâiu (香料) huông siŏh-dŏi có̤ siàng.
## Chăng-kō̤ cṳ̆-lâiu

分類:Īng-sĭk
冰其冷

**冰其冷**，是蜀種食其乇，復甜復凍。一般使牛𬂌或者奶油等乳製品做原料，固加裏水果或者其他乇，共香料混蜀堆做成。
## 參考資料

分類:飲食
教皇

**教皇**，也號𡅏**教宗**，是世界羅馬天主教其最高宗教領導人，也是梵蒂岡其國家最高元首。

今旦其教皇是方濟各，伊2013年3月13號當選。
## 參考資料

分類:教皇
Lâu-ĭng-săng

**Lâu-ĭng-săng** (Ĭng-ngṳ̄: Mount Eagle) sê Chile gì siŏh ciáh ciŭ. 

File:Inauguracion Nueva Plaza de Monte Aguila 2017 (12).jpg|

File:Bomberos monte aguila.jpg|

File:Img-estadio.jpg|

File:Entrada x yumbel.jpg|

File:Premiacion O.V.V. 2017 (4).jpg|

File:Inauguracion Nueva Plaza de Monte Aguila 2017 (103).jpg|

File:Inauguracion Nueva Plaza de Monte Aguila 2017 (63).jpg|

File:Inauguracion Nueva Plaza de Monte Aguila 2017 (14).jpg|

File:Carros abandonados mte aguila.jpg|


分類:Chile
臺灣話

**臺灣話**（閩南語白話字：Tâi-oân-oē），也號𡅏**臺灣語**（Tâi-oân-gí），**臺語**（Tâi-gí）或者**臺灣閩南語**（Tâi-oân Bân-lâm-gí），是閩南語其蜀種方言，使其儂主要着中華民國其臺灣。

敆臺灣，臺灣話是除開國語之外影響力最大其蜀種語言。

分類:閩南語
分類:臺灣
Hèng-dăk Guók-cié Diêng-cṳ̄

**Hèng-dăk Guók-cié Diêng-cṳ̄** (宏達國際電子), gāng-chĭng **Hèng-dăk-diêng** (宏達電) hĕ̤k-chiā **HTC**, sê siŏh ciáh diêng-cṳ̄ sāng-pīng gŭng-sĭ, cūng-buô găk Dài-uăng Sĭng-báe̤k Sĭng-dáing (新店).

分類:Gŭng-sĭ
宏達國際電子

**宏達國際電子**，簡稱**宏達電**或且**HTC**，是蜀隻電子產品公司，總部敆臺灣新北新店。

分類:公司
君主立憲制

**君主立憲制**，復告**有限君主制**，是相對君主專制其蜀種國家體制。君主立憲是敆保留君主制其前提下底，通過立憲，樹立人民主權、限制君主權力、實現事務懸頂其共和主義理想。

分類:政治
Gŭng-ciō lĭk-hiēng-cié

**Gŭng-ciō lĭk-hiēng-cié** (君主立憲制), bô gó̤ **iū-âing gŭng-ciō-cié** (有限君主制), sê siŏng-dó̤i gŭng-ciō ciŏng-cié (君主專制) gì siŏh cṳ̄ng guók-gă tā̤-cié (體制). Gŭng-ciō lĭk-hiēng sê găk bō̤-liù gŭng-ciō-cié gì cièng-tì â-dā̤, tŭng-guó lĭk-hiēng, sê̤ṳ-lĭk ìng-mìng ciō-guòng, âing-cié gŭng-ciō guòng-lĭk, sĭk-hiêng sê̤ṳ-ô gā̤-dēng gì gê̤ṳng-huò ciō-ngiê lī-siōng.

分類:céng-dê
拍字法

**拍字法**是將各種文字共符號拍遘計算機、手機只蜀類電子設備裏勢其編碼方法。

分類:信息
Bóng-dāu

(糞斗), dŏng bóng-só̤ sāi gì. Mìng-chiăng gó̤  (糞掃當), Diòng-lŏ̤h gó̤  (糞掃斗), Lièng-gŏng gó̤ **dŏng-dāu** (當斗).

## Chăng-kō̤ cṳ̆-lâiu

分類:Chĭng-giék gĕ̤ng-gê̤ṳ
筅帚星

**筅帚星**，也號𡅏**掃帚星**或者**彗星**，是指蜀類成份是冰共石其太陽系小天體。伊向太陽其方向運動其辰候會放出水蒸汽，看過去野像筅帚，故此號𡅏「筅帚星」。
## 參考資料

分類:天文
掃帚

**掃帚**也號𡅏**筅帚**，是蜀種掃地兜其乇。

有能耐做掃帚其材料很価。比如竹、菅芒、𢱈䅢、塑料等等。使竹做其告筅帚，連江也告**竹筅帚**，敆閩清固告**刺掃**（chiáh-sáu），坵塍、屏南告**柴帚**。菅芒做其，連江告**菅帚**（guăng-chiū），坵塍告**芒帚**。
各種材料做其，都可以統稱掃帚。也有地方是統稱做筅帚。


File:Japanese-broom-takebouki,katori-city,japan.JPG|竹筅帚
File:Russian venik.jpg|𢱈䅢做其
Vileda broom - detail.jpg|塑料做其

掃帚掃禿去，就告**掃帚𥏘**。
## 文化
掃帚其歷史野𣆯。世界懸頂各種文化臺中，都會看見掃帚其身影。

彗星向太陽其方向運動其辰候會放出水蒸汽，看過去野像掃帚，故此號𡅏「掃帚星」。

歐洲中古傳說裏勢，女巫——也就是神嬤——會共掃帚騎骹膀下飛。只種有能耐飛其掃帚，就號𡅏飛天掃帚。

按日本其傳說，熱天其辰候，暝晡會有野価妖精鬼怪出來遊行，嚽就是百鬼夜行。臺中就有箒神參加。傳說掃帚乞抾唻，蜀百年都無儂管，就會慢慢吸收天地精華，積聚怨念，感受佛性，遘尾變成掃帚其付喪神，也就是箒神了。箒神會保佑女界平安生囝，嚽共福建傳說臺中其臨水奶有仂囝像。

## 參考資料

分類:清潔工具
塕塵

**塕塵**是空氣臺中其蜀種固態懸浮物，會經過風吹蜀七處去。

## 介看
*霧霾

分類:生態
分類:衛生
臨水奶

**臨水奶**，也會寫做**臨水嬭**，正式名字號𡅏**臨水陳太后**，本名**陳靖姑**，是福建共臺灣其在地神。福州儂也叫伊「娘奶」、「夫人奶」。

傳說陳靖姑唐朝時候出世着福州下渡。伊13歲就乞罷奶嫁遘坵塍，15歲逃婚去學習道家法術，18歲復去坵塍結婚。結婚之後敆福州各處牧病救儂，開始出名。24歲帶身敆厝𡅏其辰候，伊哥陳守元因爲求雨無成功，得罪該當刣頭，就向伊求救。故此陳靖姑脱胎去龍潭角求雨，拯救百姓，但是乞長坑鬼害死去。閩王加封陳靖姑做「崇福昭惠臨水夫人」，俗稱「臨水奶」。臨水奶變做神以後，到處顯靈，造福人民，庇佑伲囝哥。
## 文化禮俗

### 做出幼
馬祖有「牛角做出幼」其活動，也就是後生囝其成年禮。只芘活動敆南竿鄉復興村（舊底號𡅏牛角村）牛峰境五靈公廟之臨水夫人神龕前首做，故此告「牛角做出幼」。地區信仰臨水夫人護佑小孩平安長大，故此活動也感謝臨水夫人其護佑。

### 擺嬭、喜碟
「擺嬭」（bā̤ nā̤）是馬祖話。「擺」，就是擺設供品。「嬭」就是指臨水嬭，馬祖儂對臨水夫人暱稱「嬭」。當地其信徒會揀好日子，敆神龕前首擺供神明其乇，祈求生兒育女。按習俗，馬祖南竿鄉復興村（牛角村）會供上嬰兒其鞋。福澳村共西莒島會供熟雞卵，卵懸頂插紅色或者白色其花。插紅花求諸娘囝，插白花求丈夫囝。嚽就是求子其神物了。運送花卵其儂，也有性別其要求。敆福澳村，愛挃丈夫囝其人家限由男界送。敆西莒，由好命其或且清白其女界持送。這「擺嬭」其文化，福澳社區復告「喜碟」。

## 參考資料

分類:道教分類:人物分類:福建
生囝

**生囝**是指食𬂌動物等等胎生其動物、胎兒趁母體出世其事計或者這過程。

分類:生理
百鬼夜行

**百鬼夜行**是日本其傳說。據講熱天其辰候，蜀遘暝晡，就有野価妖精鬼怪出來遊行，嚽就是百鬼夜行。

分類:日本文化
分類:傳說
Báik-gūi iê-hèng

**Báik-gūi iê-hèng** (百鬼夜行) sê Nĭk-buōng gì diòng-suók. Gé̤ṳ-gōng iĕk-tiĕng gì sèng-âu, siŏh gáu màng-buŏ, cêu ô iā sâ̤ iĕu-ciăng gūi-guái chók-lì iù-hèng, cuòi cêu-sê báik-gūi iê-hèng.

分類:Diòng-suók
分類:Nĭk-buōng ùng-huá
帶身

**帶身**，復告**帶身喜**，書語是講**妊娠**、**懷孕**，指敆哺乳類雌性其身體裏勢孕育、成長其過程。
## 參考資料

分類:生理
Dái-sĭng

**Dái-sĭng** (帶身), bô gó **dái-sĭng-hī** (帶身喜), cṳ̆-ngṳ̄ sê gōng **êng-sĭng** (妊娠), **huài-êng** (懷孕), cī  găk buô-ṳ̄-lôi chĭ-séng (雌性) gì sĭng-tā̤ diē-sié êng-ṳ̆k (孕育), sìng-diòng (成長) gì guó-tiàng.
## Chăng-kō̤ cṳ̆-lâiu

分類:sĕng-lī
死刑

**死刑**，是國家機關基於法律乞其權力，將結束犯人其生命作為刑罰。只種刑罰其歷史野𣆯。
分類:法律
Sṳ̄-hìng

**Sṳ̄-hìng** (死刑), sê guók-gă gĭ-guăng gĭ ṳ̀ huák-lŭk ké̤ṳk gì guòng-lĭk, ciŏng giék-sók huâng-ìng (犯人) gì sĕng-mêng cáuk-ùi hìng-huăk. Cī cṳ̄ng hìng-huăk gì lĭk-sṳ̄ iā òng.
分類:huák-lŭk
Hó-sáung-sìng

**Hó-sáung-sìng** (付喪神), sê Nĭk-buōng sìng-uâ diē-sié gì siŏh-cṳ̄ng iĕu-guái. Diòng-suók buōng-dā̤ bàng-siòng-găng ô sāi gì nó̤h, nâ-sê ké̤ṳk kē̤-lâi, siŏh-báh nièng dŭ mò̤ nè̤ng guāng, cêu â̤ mâing-mâing ngék-siŭ tiĕng-dê cĭng-huà, cék-cê̤ṳ uóng-niêng (怨念), gāng-sêu Hŭk-séng (佛性), gáu-muōi biéng-siàng hó-sáung-sìng. Bī-ṳ̀ sáu-chiū ké̤ṳk kē̤-lâi, guó siŏh-báh nièng, cêu â̤ biéng-có̤ chiū-sìng (箒神), gâe̤ng Hók-gióng diòng-suók dài-dŏng gì Lìng-cūi-nā̤ (臨水奶) siŏh-iông, â̤ bō̤-êu nṳ̄-gái bìng-ăng săng giāng.

Áng Nĭk-buōng gì diòng-suók, iĕk-tiĕng gì sèng-âu, màng-buŏ â̤ ô iā sâ̤ iĕu-ciăng gūi-guái chók-lì iù-hèng, cuòi cêu-sê báik-gūi iê-hèng (百鬼夜行). Dài-dŏng cêu ô iā sâ̤ hó-sáung-sìng chăng-gă.
## Chăng-kō̤ cṳ̆-lâiu

分類:nĭk-buōng ùng-huá分類:Diòng-suók
傘

**傘**是蜀種掏來遮雨遮雪其乇。固有蜀種傘是專門掏來遮日頭其，號𡅏太陽傘。

傘有紙做其，也就是紙傘。也有布做其，號𡅏洋傘。

## 參考資料

## 介看
*雨衣

分類:生活用品
付喪神

**付喪神**，是日本神話裏勢其蜀種妖怪。傳說本底平常間有使其乇，㑚是乞抾唻，蜀百年都無儂管，就會慢慢吸收天地精華，積聚怨念，感受佛性，遘尾變成付喪神。比如掃帚乞抾唻，過蜀百年，就會變做箒神，共福建傳說臺中其臨水奶蜀樣，會保佑女界平安生囝。

按日本其傳說，熱天其辰候，暝晡會有野価妖精鬼怪出來遊行，嚽就是百鬼夜行。臺中就有野価付喪神參加。
## 參考資料

分類:日本文化分類:傳說
Hĭ-tiĕng sáu-chiū

**Hĭ-tiĕng sáu-chiū** (飛天掃帚), sê Ĕu-ciŭ diòng-suók diē-sié, ŭ-sṳ̆ (巫師) â̤ kià kă-bōng-giâ buŏi gì sáu-chiū.

分類:Diòng-suók
師公

**師公**可能是：

* 師父其**[[師父]]**或**[[郎罷]]**
* **[[道士]]**其俗稱，福建部分地方共臺灣、馬來西亞、新加坡其閩語都是總款講
## 參考資料
Săi-gŭng

**Săi-gŭng** kō̤-nèng sê:

* Să-âu gì **[[să-âu]]** hĕ̤k **[[lòng-bâ]]**
* **[[Dô̤-sê̤ṳ]]** gì sṳ̆k-chĭng, Hók-gióng buô-hông dê-huŏng gâe̤ng Dài-uăng, Mā-lài-să̤-ā, Sĭng-gă-pŏ̤ gì Mìng-ngṳ̄ dŭ-sê cūng-kuāng gōng
## Chăng-kō̤ cṳ̆-lâiu
道士

**道士**是道教其出家儂。女其道士號𡅏**道姑**。

## 俗語
*道士搖鈴鈴，蜀儂保蜀身。

分類:道教
閭山派

**閭山派**，復號𡅏**閭山道**、**閭山教**，敆福州俗稱**師教**，是道教其宗派。只芘宗派以福建為中心，敆華南、東南亞流行。

閭山派道教相傳發源於建陽，本底是流行敆福建共江西其蜀種巫術。閭山派重視祭典其儀式共法術。只芘宗派吸收了三教其理論共思想，包括道教淨明道、正一道等等宗派；佛教禪宗、淨土宗、密宗瑜伽派；儒家其忠君孝親等。只芘宗派廣泛接納野価種神佛，做各種法事乞儂消災除厄。固傳播到廣東、浙江、江蘇、湖南、臺灣、東南亞等等地方。
分類:道教其宗派
Lṳ̀-săng-puái

**Lṳ̀-săng-puái** (閭山派), bô hô̤ lā̤ **Lṳ̀-săng-dô̤** (閭山道), **Lṳ̀-săng-gáu** (閭山教), găk Hók-ciŭ sṳ̆k-chĭng **Săi-gáu** (師教), sê Dô̤-gáu gì cŭng-puái. Cī bĭh cŭng-puái ī Hók-gióng ôi dṳ̆ng-sĭng, găk Huà-nàng (華南), Dĕ̤ng-nàng Ā liù-hèng.

分類:dô̤-gáu gì cŭng-puái
師教

**師教**可能是：
*先生其**教誨**、學堂其**[[教育]]**，這辰候讀「sṳ̆-gáu」
***[[閭山派|閭山教]]**，這辰候讀「săi-gáu」

## 參考資料
Chiū-sìng

**Chiū-sìng** (箒神), sê Nĭk-buōng sìng-uâ diē-sié gì siŏh-cṳ̄ng hó-sáung-sìng (付喪神). Diòng-suók sáu-chiū ké̤ṳk kē̤-lâi, siŏh-báh nièng dŭ mò̤ nè̤ng guāng, cêu â̤ mâing-mâing ngék-siŭ tiĕng-dê cĭng-huà, cék-cê̤ṳ uóng-niêng (怨念), gāng-sêu Hŭk-séng (佛性), gáu-muōi biéng-siàng sáu-chiū gì hó-sáung-sìng, iâ cêu-sê chiū-sìng lāu. Chiū-sìng gâe̤ng Hók-gióng diòng-suók dài-dŏng gì Lìng-cūi-nā̤ (臨水奶) siŏh-iông, â̤ bō̤-êu nṳ̄-gái bìng-ăng săng giāng.
## Chăng-kō̤ cṳ̆-lâiu

分類:nĭk-buōng ùng-huá分類:Diòng-suók
箒神

**箒神**，是日本神話裏勢其蜀種付喪神。傳說掃帚乞抾唻，蜀百年都無儂管，就會慢慢吸收天地精華，積聚怨念，感受佛性，遘尾變成掃帚其付喪神，也就是箒神了。箒神共福建傳說臺中其臨水奶蜀樣，會保佑女界平安生囝。
## 參考資料

分類:日本文化分類:傳說
神嬤

**神嬤**，是中國傳統其女巫。神嬤會乞儂祈福禳災、畫符施咒、占卦算命。有其固講自家有辦法犯鬼。
## 參考資料

## 介看
*巫術
* 西方女巫
*靈媒 (琉球)

分類:民俗學
分類:民間信仰
Sìng-mā

**Sìng-mā** (神嬤), sê Dṳ̆ng-guók diòng-tŭng gì nṳ̄-ŭ. Sìng-mā â̤ ké̤ṳk nè̤ng gì-hók (祈福) iông-căi (禳災), uâ-hù (畫符) siĕ-céu (施咒), ciéng-guá sáung-miâng. Ô gì gó gōng cê-gă ô bêng-huák huăng-gūi.
## Chăng-kō̤ cṳ̆-lâiu

## Gái káng
*Ŭ-sŭk
* Să̤-huŏng nṳ̄-ŭ
*Lìng-muòi (Liù-giù)

分類:mìng-sṳ̆k-hŏk
分類:mìng-găng séng-ngiōng
Huăng-gūi

**Huăng-gūi** (犯鬼), hĕ̤k-chiā gōng **gūi-chiông-sĭng** (鬼上身), cṳ̆-ngṳ̄ hô̤ **hô-sĭng** (附身), sê siŏh-cṳ̄ng lìng-ê (靈異) gái-niêng, cī ô sĕng-mêng gì nè̤ng sĭng-tā̤ câng-sì ké̤ṳk siŏh-cṳ̄ng cĭng-sìng (kō̤-ī sê áuk-mò̤, sìng-siĕng, gūi-guái, cū-siĕng gì lìng-hùng dēng-dēng) kóng-cié, gōng gì uâ, có̤ gì dâi-gé, dŭ gâe̤ng bàng-siòng-găng mâ̤ siŏh-sáik.

Huăng-gūi ciā sṳ̀, iâ bók-ék-dêng cĭng gì sê gōng gūi-sìng chiông-sĭng, iâ â̤-sāi bī-ê̤ṳ hèng-ùi gâe̤ng bàng-siòng-găng mâ̤ siŏh-sáik gì nè̤ng.
## Chăng-kō̤ cṳ̆-lâiu

分類:mìng-sṳ̆k-hŏk
分類:mìng-găng séng-ngiōng
犯鬼

**犯鬼**，或者講**鬼上身**，書語號**附身**，是蜀種靈異概念，指有生命其儂身體暫時乞蜀種精神（可以是惡魔、神仙、鬼怪、祖先其靈魂等等）控制，講其話、做其事計，都共平常間𣍐蜀色。

犯鬼這詞，也不一定真其是講鬼神上身，也會使比喻行為共平常間𣍐蜀色其儂.
## 參考資料

分類:民俗學
分類:民間信仰
雞

**雞**是蜀種鳥，也是蜀種家養化其動物。雞是人類最早家養化其蜀種鳥，雞肉共雞卵都是今旦世界懸頂其主要食品。

雞也是十二生肖之一，對應其地支是酉，前斗是猴子，下斗是犬。
## 俗語
*

分類:脊椎動物
Siligo

**Siligo**, găk É-dâi-lé‎. Miêng-cék 43,45 km². 2018 nièng gì ìng-kēu sê 863 ciáh.

分類:É-dâi-lé‎
五行

**五行**是火、水、木、金、土五種物質其生尅關係。
## 次序
*曜日次序：火、水、木、金、土；
*《尚書‧洪範》記其次序：水、火、木、金、土；
*平話慣勢其次序：金、木、水、火、土。

## 生尅關係
*生：木→火→土→金→水→木。
*尅：木→土→水→火→金→木。
## 介看
*太極
*兩儀
*四象
*八卦

分類:風俗
分類:風水
分類:五行
菅芒

**菅芒**，是蜀種多年生草本植物。根狀莖野發達。稈野懸，像竹蜀樣，會遘2米遘4米左右。
## 參考資料

分類:草本植物
Găng-mè̤ng

**Găng-mè̤ng** (菅芒), sê siŏh-cṳ̄ng dŏ̤-nièng-sĕng chāu-buōng sĭk-ŭk. Gṳ̆ng-câung-gĕng iā huák-dăk. Gāng iā gà̤ng, chiông dé̤ṳk siŏh-iông, â̤ gáu 2 mī gáu 4 mī cō̤-iêu.
## Chăng-kō̤ cṳ̆-lâiu

分類:chāu-buōng sĭk-ŭk
楊梅

**楊梅**，復號𡅏**搓紅**，是蜀種水果。

羅源告**刺任**（/ts‘ie²¹  ing²¹²/）。
## 栽

### 所在
楊梅主要敆亞熱帶栽，比如中國西南、浙江、福建、臺灣、日本、朝鲜、韓國、菲律賓等等地方。

㑚是講天恰凊，會遘零下8℃遘9℃，楊梅就會乞凍呆去。故此敆福建共浙江等等位處，海拔800米其山懸頂都會使栽。地無夠肥也無敆涉，楊梅𣗬耐貧瘠，病蟲害比較少。

### 產期
一般4月中下旬，會共無乇使其椏椏共菓子鉸唻。小滿左右當季，五日節之後過季。臺灣其產期是5月尾遘6月。

楊梅每蜀年都是由南邊先開始熟，嚽共地域、氣溫無偌夥大關係。比如敆中國大陸，就是昆明楊梅先熟，接下是福建楊梅，之後是浙江楊梅。

### 種類
福建其楊梅品種主要是「東魁」。漳州龍海等地固有栽部分「海安變」。長樂、閩侯等等地方栽「八賢道」。福鼎栽「大粒紫」。「東魁」杨梅生野大，蜀粒菓子直徑一般有人民幣蜀塊其鏰囝許蠻大，有其甚至有乒乓球許蠻大，蜀粒大部分重30克，愛「受傷」。「八賢道」比較嫩，蜀粒重十幾克，比較耐儲存。

臺灣原生種，有銳葉楊梅（Myrica rubra (Lour.) S. et Zucc.）共固有種恆春楊梅（Myrica adenophora Hance）。

### 歷史
最早西漢其辰候，就有人工栽培其楊梅了。李白其詩野価回寫遘楊梅。

## 樣式
楊梅𣗬是常綠喬木。𣗬皮是灰色其。葉革質，倒披針形或倒卵狀橢圓形，全緣或先端稍有鈍鋸齒。雌雄異株，雄花序圓柱形，紅黃色葇荑花序，雌花序卵狀長橢圓形，穗狀花序。2月開花結菓子，5月就熟去了。果實球形核果狀，密生多數囊狀體。菓子有紅、白、紫三色，根據不同品種有不同種類其上品楊梅，一般鮮紅色其會有仂囝復酸復甜，紫紅色其第一熟。

## 食

### 營養
楊梅其𣗬箬、根根，固有𣗬身懸頂其皮，單寧野豐富，有能耐提煉黃酮類共香精油。

果仁含維生素B17，有高蛋白、高油脂。

菓子含有維生素C、有機酸。

### 藥用
《本草綱目》總款記：「鹽藏食，去痰止嘔噦，消食下酒。乾作屑，臨飲酒時服方寸匕，止吐酒。止渴，和五臟，能滌腸胃，除煩憒惡氣。燒灰服，斷下痢，甚驗。鹽者常含一枚，咽汁，利五臟下氣。」

㑚是講食楊梅上熱去，楊梅其核核是無辦法壓下火氣其。福建中醫藥大學國醫堂其專家講，楊梅其核核硬確確，吞裏去也無辦法消化。仂囝哥食道共支氣管復窄復嫩，吞下會乞核核去。如果有胃潰瘍、消化道疾病、腸道炎症，噲伊腸道一般比較窄，硬卜吞核核，就愛積去。
### 做酒

頭先，着準備新鮮其楊梅、白酒、冰糖。先将楊梅其梗共箬除唻。梗、箬乞酒泡，酒口感會變。之後楊梅掏去沖水，共伊沖澈去。第一好介使淡鹽水泡仂𣆯，撈出來澤囇，曝澈。介将杨梅放裏玻璃罐罐裏勢，撒仂囝冰糖，加裏白酒，密封，放陰涼其所在保存就會使了。

### 蟲蟻
有時候楊梅乞鹽水泡完，會有白色其果蠅幼蟲爬出來。福建農林大學園藝學院其陳發興講，只種蟲蟲愛䟛遘各種已經熟去了其菓子裏勢，但是第一中意其固是楊梅。這蟲蟲㑚敆菓子裏勢活動，故此無帶對儂𣍐好其細菌，儂食去也無敆涉。㑚是講這蟲盡少，固會使直接食。如果𣍐想食遘蟲，除𡅏泡鹽水，固可以挈濃度5%、10%其酒泡囇，介沖水。

## 參考資料

分類:水果
厝裏儂

**厝裏儂**，復號𡅏**親屬**、**家屬**，是指有同蜀芘系譜起源其實體（儂、神明或其他動物）之間其關係，無管只芘系譜起源是通過生物、文化固是歷史來繼承其。

分類:文化人類學
分類:親屬關係
分類:家事法
Chió-diē-nè̤ng

**Chió-diē-nè̤ng** (厝裏儂), bô hô̤ lā̤ **chĭng-sṳ̆k** (親屬), **gă-sṳ̆k** (家屬), sê cī ô dùng siŏh-bĭh hiê-puō kī-nguòng gì sĭk-tā̤ (nè̤ng, sìng-mìng hĕ̤k gì-tă dông-ŭk) cĭ-găng gì guăng-hiê, mò̤-guāng cī-bĭh hiê-puō kī-nguòng sê tŭng-guó sĕng-ŭk, ùng-huá gó-sê lĭk-sṳ̄ lì gié-sìng gì.

分類:Ùng-huá ìng-lôi-hŏk
分類:Chĭng-sṳ̆k guăng-hiê
分類:Gă-sê̤ṳ-huák
楊梅酒

**楊梅酒**，就是挈楊梅做其酒。

頭先，着準備新鮮其楊梅、白酒、冰糖。先将楊梅其梗共箬除唻。梗、箬乞酒泡，酒口感會變。之後楊梅掏去沖水，共伊沖澈去。第一好介使淡鹽水泡仂𣆯，撈出來澤囇，曝澈。介将杨梅放裏玻璃罐罐裏勢，撒仂囝冰糖，加裏白酒，密封，放陰涼其所在保存就會使了。
## 參考資料

分類:飲料
Iòng-muòi-ciū

**Iòng-muòi-ciū** (楊梅酒), cêu-sê kĕk iòng-muòi có̤ gì ciū.

Tàu-sèng, diŏh cūng-bê sĭng-chiĕng gì iòng-muòi, băh-ciū, bĭng-dòng. Sèng ciŏng iòng-muòi gì gēng gâe̤ng niŏh dṳ̀ lâi. Gēng, niŏh ké̤ṳk ciū páu, ciū kāu-gāng â̤ biéng. Cĭ-hâiu iòng-muòi dò̤ kó̤ chṳ̆ng cūi, gé̤ṳk ĭ chṳ̆ng ták kó̤. Dék hō̤ gái sāi dâng-sièng-cūi páu nék òng, lò̤ chók-lì dĕk lâ, puŏh ták. Gái ciŏng iòng-muòi bóng diē bŏ̤-là̤ guáng-guáng diē-sié, sák nék-giāng bĭng-dòng, gă diē băh-ciū, mĭk-hŭng, bóng ĭng-liòng gì sū-câi bō̤-còng cêu â̤-sāi lāu.
## Chăng-kō̤ cṳ̆-lâiu

分類:īng-lâiu
Chié-ìng

**Chié-ìng** (刺仁), sê siŏh-cṳ̄ng cūi-guō. Ê bô sŏng bô diĕng. Ngă̤-ngă̤ ô chié, gó-cṳ̄ gó̤ ciā miàng.

分類:Cūi-guō
刷刷

**刷刷**，刷乇使其，好讓乇變澈。蜀邊乞手掏，蜀邊野価毛。
## 種類

舊底使竹做其刷刷刷鐤，號𡅏鐤筅。現在只種刷刷，大部分都是塑料做其，也伓告鐤筅，改講刷刷了。

分類:傢私花
福字

**福**只芘字，寄託了儂對幸福生活其嚮往，也是對美好未來其祝願。

春節其辰候，敆門懸頂貼「福」字，共炮仗、春聯、年畫蜀樣，成爲只芘節日其象徵。

分類:文化
Sáuk-sáuk

**Sáuk-sáuk** (刷刷), sáuk nó̤h sāi gì, hō̤ niông nó̤h biéng ták. Siŏh-bĕng ké̤ṳk chiū dò̤, siŏh-bĕng iā sâ̤ mò̤.
## Cṳ̄ng-lôi

Gó-dā̤ sāi dé̤ṳk có̤ gì sáuk-sáuk sáuk diāng, hô̤ lā̤ diāng-chēng (鐤筅). Hiêng-câi cī cṳ̄ng sáuk-sáuk, duâi-buô-hông dŭ-sê só-lâiu có̤ gì, iâ ng-gó̤ diāng-chēng, gāi-gōng sáuk-sáuk lāu.
分類:Gă-sĭ-huă
Hók cê

**Hók** (福) cī bĭh cê, gié-táuk lāu nè̤ng dó̤i hâing-hók sĕng-uăk gì hióng-uōng, iâ sê dó̤i mī-hō̤ ê-lài gì cé̤ṳk-nguông.

Chŭng-cáik gì sèng-âu, găk muòng gà̤-dēng táik „hók“ cê, gâe̤ng páu-diông, chŭng-lièng, nièng-uâ siŏh-iông, siàng-ùi cī bĭh cáik-nĭk gì chiông-dĭng.

分類:ùng-huá
世界福州十邑春晚

**世界福州十邑春晚**由世界福州十邑同鄉總會主辦，由2012年遘2019年已經做了5回。做晚會是爲𡅏宣傳閩都文化，聯繫全世界其十邑儂。節目仈曾使福州話主持，固有福州話節目。

## 參考資料

分類:十邑文化
2019 nièng

## Duâi dâi
*COVID-19 ĭk-cìng (téng 2019 nièng 12 nguŏk 1 hô̤ kăi-sṳ̄)

## Chók-sié

## Guó-sié
*1 nguŏk 6 hô̤: José Ramón Fernández (1923 nièng chók-sié)
## Nĭk-cī-dăng

分類:2010 nièng-dâi
2019年

## 大事

## 出世

## 過世
*1月6號：喬斯·拉蒙·費爾南德斯（1923年出世）
分類:2019年
分類:2010年代
Ngò̤-hŭng Cṳ̆-iêng

**Ngò̤-hŭng Cṳ̆-iêng** (鼇峰書院) găk Hók-ciŭ Ngò̤-hŭng-huŏng (鼇峰坊), Kŏng-hĭ (康熙) 46 nièng (1707 nièng) sùng-hū (巡撫) Duŏng Báik-hèng (張伯行) kī gì. Gáu Muāng-chĭng-muōi, iâ cêu-sê Guŏng-sê̤ṳ (光緒) 31 nièng (1905 nièng), Kuŏ-gṳ̄ (科舉) ng-có̤ lāu, cṳ̆-iêng iâ gāi có̤ Gáu-sê̤ṳ-guāng (校士館). Â-sāu bô gāi có̤ **Hók-gióng Huák-céng Hŏk-dòng** (福建法政學堂). Sĭng-hâi Gáik-mêng (辛亥革命) gì sèng-âu, hŏk-dòng huōi-siĕu-chió, nâ diông-giâ gā-săng (假山) siŏh-bĭh.
分類:Hók-ciŭ cṳ̆-iêng
鼇峰書院

**鼇峰書院**敆福州鼇峰坊，康熙46年（1707年）巡撫張伯行起其。遘滿清尾，也就是光緒31年（1905年），科舉伓做了，書院也改做校士館。下首復改做**福建法政學堂**。辛亥革命其辰候，學堂火燒厝，㑚長下假山蜀芘。
分類:福州書院
鼇峰坊

**鰲峰坊**敆福州于山北勢山骹，東西方向，東接五一路，西通法海路。唐朝號𡅏**九仙坊**，宋朝叫囉**登瀛坊**，元朝改做鰲峰坊。

分類:福州其墿
Sié-gái Hók-ciŭ Sĕk-ék Chŭng-uāng

**Sié-gái Hók-ciŭ Sĕk-ék Chŭng-uāng** (世界福州十邑春晚) iù Sié-gái Hók-ciŭ Sĕk-ék Dùng-hiŏng Cūng-huôi (世界福州十邑同鄉總會) ciō-bâing, iù 2012 nièng gáu 2019 nièng ī-gĭng có̤ lāu 5 huòi. Có̤ uāng-huôi sê ôi lā̤ sŏng-diòng Mìng-dŭ ùng-huá, lièng-hiê ciòng sié-gái gì Sĕk-ék-nè̤ng. Ciék-mŭk báik-cèng sāi Hók-ciŭ-uâ ciō-tì, gó ô Hók-ciŭ-uâ ciék-mŭk.

## Chăng-kō̤ cṳ̆-lâiu

分類:Sĕk-ék_ùng-huá
貽順哥燭蒂

《**貽順哥燭蒂**》是閩劇裏勢野出名其蜀題喜劇，盡価福州儂都會仈。這戲是閩劇劇作家鄧超塵着1952年其辰候根據民間其蜀隻同名其故事寫其，講蜀隻名字號𡅏貽順哥其奸狡利生理儂討老媽，失去老媽，最終儷得遘蜀粒燭蒂其故事。

演貽順哥最出名其儂有林務夏、朱善根等等閩劇藝術家。2015年，由這故事改編其《貽順哥三羊開泰》搬上中央臺戲曲春節晚會其舞臺，嚽也是閩劇頭回上春晚。

## 故事
這故事其主人公名字號𡅏馬貽順，別儂告伊貽順哥，差不多是滿清乾隆遘嘉慶許辰候其儂。伊着南臺石獅兜（今旦福州臺江區延平路南端）夫塊開蜀間絲線店，這儂盡去奸狡利，通過做生意共放貸趁遘野価其錢。不過，伊儂遘中年了固是單身哥蜀隻。

行船其陳春生替伊郎罷陳友德去出海，半墿中dáe̤k着風颱，船翻去，儂便無塊討去。貽順哥聽講這陳春生其老媽林春香生野俊，儂復輪活，就挈放貸其方式卜想逼伊做自家其老媽。陳友德故㑚漢貽順哥對自家厝野好，逼伊新婦嫁乞貽順哥。林春香無能耐，提出三隻條件：一，貽順哥着負責養陳友德，死囉固着乞伊送葬；二，結婚以後儷是養囝，着掏蜀隻乞陳春生做囝；三，儷是陳春生轉來，貽順哥着馬上將伊dèng乞陳春生。貽順哥全部同意，將伊討轉做老媽。遘尾兩隻儂養兩隻囝，貽順哥將大囝掏做陳春生其囝。陳友德死囉以後，伊也按約定將老陳埋唻。

無想遘十年以後，嘻陳春生生目蜀時出現，來討春香，要求貽順哥按之前其約定將春香dèng乞伊。貽順哥伓肯，兩隻儂告遘海防廳其王紹蘭老爺夫塊。林春香要求按之前其約定來辦，貽順哥講透底都無世乇約定。王紹蘭𣍐仈着蔣做，就去請教自家其老媽白恭人。按白恭人其建議，王紹蘭讓春香行遘衙門廳其骿後去。無箬恒，騙陳春生共貽順哥兩隻儂講春香已經自殺，問伊各儂底儂想將伊屍體領轉去埋；復講伓肯挃其許隻會另外得遘蜀隻紅包。陳春生馬上講着領；貽順哥講會使將屍體讓乞陳春生。王紹蘭就將林春香判乞陳春生；復將蜀隻紅包掏乞貽順哥。貽順哥故㑚漢是錢，野歡喜；遘厝翻起來覷，發現裏勢儷有蜀粒燭蒂。

## 對福州文化其影響
《貽順哥燭蒂》共《鄭唐傳》、《紅裙記》、《揀茶記》齊號𡅏「福州四大民間故事」，對福州文化有盡大其影響。敆福州話裏勢，挈「貽順哥燭蒂」來罵儂奸狡利，「貽順」來講儂性格奸狡利。

根據學者其研究，歷史裏勢真其有馬貽順這儂。今旦福州第四中學學校裏勢有蜀陣「石獅臺前社」其石碑，裏勢講：道光6年11月，臺前社28隻儂捐款修墿，起這碑着大廟山八角井邊兜紀念。其中也有馬貽順其名字。伊捐款7塊大洋，捐其錢着裏勢排名第四。故此學者見覺歷史裏勢其貽順哥伓是真其奸狡利，伊對自家奸狡利，對鄉里捐款做事計盡大框。

## 這戲裏勢其俗語話
《貽順哥燭蒂》留下野価俗語話，像講：
*道士叔外罩衫褪起去——都是符（胡）
*蜀把米抾壁𡅏——無蜀粒敆粒
*甕𡅏摒橄欖
*算盤拍遘十五檻——汝算有夠精
等等。

## 尾註

分類:十邑文化
分類:閩劇其戲齣
Ngò̤-hŭng-huŏng

**Ngò̤-hŭng-huŏng** (鰲峰坊) găk Hók-ciŭ Ṳ̆-săng báe̤k-sié săng-kă, dĕ̤ng-să̤ huŏng-hióng, dĕ̤ng-ciék Ngô-ék-lô (五一路), să̤-tĕ̤ng Huák-hăi-lô (法海路). Dòng-dièu hô̤ lā̤ **Giū-siĕng-huŏng** (九仙坊), Sóng-dièu giéu lō̤ **Dĕng-ìng-huŏng** (登瀛坊), Nguòng-dièu gāi có̤ Ngò̤-hŭng-huŏng.

Ŋò̤
飛機

**飛機**是蜀種敆天𡅏飛其交通工具。

舊底也號𡅏**飛船**。
## 參考資料

分類:交通工具
Pĭ-sŏng

**Pĭ-sŏng** (砒霜), huá-hŏk mìng-chĭng sê **săng-iōng-huá-nê-kŏng** (三氧化二砷, As2O3), sê siŏh-cṳ̄ng dĕk-biék dŭk gì báh-sáik hūng-hūng, iông-sék chiông sŏng (霜).
分類:kiŏk-dŭk huá-hŏk-pīng
分類:IARC dâ̤ 1 lôi dé-ngàng ŭk-cék
分類:iōng-huá-ŭk
HCard (漢字)

**hCard**是蜀種微格式，掏來發佈個人、公司、組織、所在等等詳細其聯繫信息。
## 舉例
### 示例一
如下HTML代碼：

```xml
<div>
     <div>Joe Doe</div>
     <div>The Example Company</div>
     <div>604-555-1234</div>
     <a href="http://example.com/">http://example.com/</a>
 </div>
```

加裏微格式之後，成爲：

```xml
<div class="vcard">
     <div class="fn">Joe Doe</div>
     <div class="org">The Example Company</div>
     <div class="tel">604-555-1234</div>
     <a class="url" href="http://example.com/">http://example.com/</a>
 </div>
```

嚽所，正式名稱（class="fn"）、組織（class="org"）、電話號碼（class="tel"）、url（class="url"）分別使對應其class標示；同時，所有內容都包含敆`class="vcard"`裏勢。
### 示例二

嚽所是維基媒體基金會其聯繫方式，可以作爲hCard其蜀芘真實示例：


Wikimedia Foundation Inc.

200 2nd Ave. South #358
 St. Petersburg, FL 33701-4313
USA

Phone: +1-727-231-0101
Email: info@wikimedia.org
Fax: +1-727-258-0207



加入微格式后，成为：

```xml
<div class="vcard">
  <div class="fn org">Wikimedia Foundation Inc.</div>
  <div class="adr">
    <div class="street-address">200 2nd Ave. South #358</div>
    <div>
      <span class="locality">St. Petersburg</span>, 
      <span class="region">FL</span> <span class="postal-code">33701-4313</span>
    </div>
    <div class="country-name">USA</div>
    </div>
  <div>Phone: <span class="tel">+1-727-231-0101</span></div>
  <div>Email: <span class="email">info@wikimedia.org</span></div>
  <div>
    <span class="tel"><span class="type">Fax</span>: 
    <span class="value">+1-727-258-0207</span></span>
  </div>
</div>
```

注意，敆只芘範例臺中，正式名稱（class="fn"）共組織（class="org"）寫着同蜀芘屬性裏勢，表示嚽是蜀芘組織，伓是個人。

分類:文件格式
Hók-ciŭ dê-tiék 1 hô̤ siáng

**Hók-ciŭ dê-tiék 1 hô̤ siáng** (福州地鐵1號線), bô hô̤ lā̤ **Hók-ciŭ-chê gūi-dô gău-tŭng 1 hô̤ siáng** (福州市軌道交通1號線), biĕu-sék ngàng-sáik sê „hâing-hók è̤ng“ (幸福紅), sê Dṳ̆ng-guók Hók-gióng-sēng Hók-ciŭ-chê gì siŏh-dèu dê-tiék siáng-lô, iâ sê Hók-gióng-sēng tàu siŏh-bĭh siàng-chê gūi-dô gău-tŭng hâung-mŭk, gì-dṳ̆ng 1 hô̤ siáng ék-gĭ nàng-dâung (Săng-chă-gă̤ gáu Hók-ciŭ huōi-chiă nàng-câng) găk 2016 nièng 5 nguŏk 18 hô̤ kŭi-tŭng , ék-gĭ báe̤k-dâung (Chiông-hŭng gáu Siông-dìng) 2017 nièng 1 nguŏk 6 hô̤ kŭi-tŭng.  Nê-gĭ siáng-lô (Ăng-bìng gáu Săng-gĕ̤ng-kāu) 2020 nièng 12 nguŏk 27 hô̤ kŭi-tŭng.

## Chiă-câng

## Chăng-kō̤ cṳ̆-lâiu

分類:Hók-ciŭ dê-tiék
烏色

**烏色**也號𡅏**烏**，是蜀種顏色。光譜裏勢全部光都𣍐看見就是烏色。

分類:顏色
舞龍

**舞龍**起源於中國其傳統舞蹈。舞龍、拍獅，是舊底蜀年臺中野重要其節慶節目。
分類:文化
Ū-lṳ̀ng

**Ū-lṳ̀ng** (舞龍) kī-nguòng ṳ̆ Dṳ̆ng-guók gì diòng-tŭng ū-dô̤. ū-lṳ̀ng, páh-săi, sê gô-dā̤ siŏh-nièng dài-dŏng iā dê̤ṳng-iéu gì cáik-kéng ciék-mŭk.
分類:Ùng-huá
白塔

**白塔**，正式名字號𡅏**報恩定光多寶塔**，是福州于山懸頂其蜀隻塔，敆舊底福州南門萬歲寺其胼後。

分類:福州
分類:佛教
分類:塔
福州地鐵1號線

**福州地鐵1號線**，復號𡅏**福州市軌道交通1號線**，標識顔色是「幸福紅」，是中國福建省福州市其蜀條地鐵線路，也是福建省頭蜀芘城市軌道交通項目，其中1號線一期南段（三叉街遘福州火車南站）敆2016年5月18號開通，一期北段（象峰遘上藤）2017年1月6號開通。二期線路（安平遘三江口）2020年12月27號開通。
## 參考資料

分類:福州地鐵
Huăk-kiĕ (biēu-cìng)

**Huăk-kiĕ** (滑稽), sê siŏh-bĭh Báik-dô Táik-bă (百度貼吧) huák-mìng gì ièng-méng biēu-cìng, có̤i kăi-sṳ̄ miàng-cê giéu có̤ **sià-ngāng-chiéu** (斜眼笑). Cī-bĭh biēu-cìng iā sâ̤ ê̤ṳng-hô dŭ ó̤i sāi, găk uōng-lŏk gà̤-dēng ô cĭng duâi gì īng-hióng.
分類:Báik-dô Táik-bă
分類:biēu-cìng hù-hô̤
分類:uōng-lŏk mì-ĭng
分類:méng-buô biēu-cìng
Catalunya

**Catalunya** (Catalunya-ngṳ̄: *Catalunya*) sê Să̤-băng-ngà gì 1 ciáh buô-hông. Nàng-buô sê Dê-dṳ̆ng-hāi. 

## Lĭk-sṳ̄
## Siâ-huôi
### Ìng-kēu
### Ngṳ̄-ngiòng
### Cŭng-gáu
### Ùng-huá
## Gâing-ék
## Chăng-kō̤

分類:Ĕu-ciŭ
逿雨

**逿雨**是蜀種自然其降水現象。大氣層臺中其水蒸汽凝成嫩嫩其水珠，野価其水珠合蜀堆變成雲。雲裏勢其水珠罔變罔価，罔變罔重，最終在𣍐去逿下來，嚽就是逿雨其原理。

雨有大嫩其分別，由嫩遘大是雨濛、雨囝、中雨、大雨。
分類:氣象
雨濛

**雨濛**，復號𡅏**濛濛雨**、**㵟㵟雨**（mùi-mùi-ṳ̄、mài-mài-ṳ̄），氣象領域懸頂告**毛毛雨**，是指分佈復密復稠長其微細液態降水，雨滴其直徑𣍐足0.5毫米，雨量也𣍐遘0.1毫米。
## 參考文獻

分類:氣象
Ṳ̄-mŭng

**Ṳ̄-mŭng** (雨濛), bô hô̤ lā̤ **mŭng-mŭng-ṳ̄** (濛濛雨), **mùi-mùi-ṳ̄** (糜糜雨), **mài-mài-ṳ̄** (㵟㵟雨), ké-chiông liāng-mĭk gà̤-dēng gó̤ **mò̤-mò̤-ṳ̄** (毛毛雨), sê cī hŭng-buó bô mĭk bô sèu-dòng gì mì-sá̤ (微細) ĭk-tái gáung-cūi, ṳ̄-dék gì dĭk-géng mâ̤ cé̤ṳk 0.5 hò̤-mī, ṳ̄-liông (雨量) iâ mâ̤ gáu 0.1 hò̤-mī.
## Chăng-kō̤ ùng-hióng

分類:ké-chiông
亮綫

**亮綫**，是逿雷公其辰候會看見其光。復號𡅏**雷𥍉**。一般來講，先看見亮綫，介聽見雷公。
## 參考文獻

分類:氣象
Niák-niáng

**Niák-niáng** (亮綫) hĕ̤k-ciā **niáng-niáng**, sê dâung lài-gŭng gì sèng-âu â̤ káng-giéng gì guŏng. Bô hô̤ lā̤ **lài-liák** (雷𥍉) hĕ̤k-ciā **siēng-diêng** (閃電). Ék-buăng lì gōng, sĕng káng-giéng niák-niáng, gái tiăng-giéng lài-gŭng.
## Chăng-kō̤ ùng-hióng

分類:Ké-chiông
槓槓疵

**槓槓疵**，是伲囝哥客佻其猜拳遊戲。客佻其儂有能耐由三種手勢裏勢揀蜀種做，也就是鉸刀、布、錘，鉸刀會剪唻布，布會包錘，錘會砸呆鉸刀，就總款定下輸贏。

故有蜀種客佻法，是使右邊手，像摔儂蜀巴掌蜀樣，向𡅏各自其左邊摔過去，拍遘對方其手，遘嚽所號𡅏「bóng」；手拍遘馬上收，介比出掌指，遘嚽所號𡅏「chṳ̀」；比掌指其大嫩，定出輸贏。大拇哥比鷄角指、尾掌指大；鷄角指比尾掌指大；尾掌指比大拇哥大。也有動作無許滿価其，㑚着兩隻儂面覷𡅏面，手由肩頭摔落來，同時比出掌指。

## 尾註

## 參考文獻

分類:遊戲
Gáung-gáung-chṳ̀

**Gáung-gáung-chṳ̀** (槓槓疵), sê nék-giāng-gŏ̤ káh-dièu gì chăi-gùng (猜拳) iù-hié. Káh-dièu gì nè̤ng ô niĕ-ngài iù săng-cṳ̄ng chiū-sié diē-sié gēng siŏh-cṳ̄ng có̤, iâ cêu-sê gă-dŏ̤, buó, tùi, gă-dŏ̤ â̤ cēng-lâi buó, buó â̤ bău tùi, tùi â̤ căk ngài gă-dŏ̤, cêu cūng-kuāng diâng-giâ suŏ-iàng.

Gó ô siŏh-cṳ̄ng káh-dièu-huák: sê sāi iêu-biĕng-chiū, chiông sáe̤k nè̤ng siŏh-bă-ciōng siŏh-iông, hióng lā̤ gáuk-cê̤ṳ gì cō̤-biĕng sáe̤k guó kó̤, páh gáu dó̤i-huŏng gì chiū, gáu cāng-sē̤ hô̤ lā̤ „bóng“; chiū páh gáu mā-siông siŭ, gái bī-chók chiēng-cāi, gáu cāng-sē̤ hô̤ lā̤ „chṳ̀“; bī chiēng-cāi gì duâi-nâung, diâng chók suŏ-iàng. Duâi-mō̤-gŏ̤ bī giĕ-gé̤ṳk-cāi, muōi-chiēng-cāi duâi; giĕ-gé̤ṳk-cāi bī muōi-chiēng-cāi duâi; muōi-chiēng-cāi bī duâi-mō̤-gŏ̤ duâi. Iâ ô dông-cáuk mò̤ hī-măng sâ̤ gì, nâ diŏh lâng-ciáh nè̤ng méng ché̤ṳ lā̤ méng, chiū iù giĕng-tàu sáe̤k lŏ̤h lì, dùng-sì bī chók chiēng-cāi.
## Muōi-ció



## Chăng-kō̤ ùng-hióng

分類:iù-hié
螞蟻

**螞蟻**也號𡅏**蟻**，是蜀種節肢動物。最出名其蟻是白蟻共紅蟻，生活臺中一般螞蟻指其是紅蟻。

分類:節肢動物
賣黃瓜白𩽏魚

**賣黃瓜白𩽏魚**，或且講**老𪺾𢲫雞囝**，是仂囝哥敆蜀堆客佻其遊戲。告「老𪺾𢲫雞囝」，是因爲着有蜀隻儂做「老𪺾」，蜀隻做「雞母」，長下就是「雞囝」。老𪺾卜𢲫雞囝，雞母就攔𡅏無伊行，下斗雞囝蜀隻跟𡅏蜀隻，隊排長長勢。老𪺾就着由尾尾開始蜀隻蜀隻𢲫，雞囝𢲫澈去，老𪺾就贏去。客佻其辰候，固有歌謠唱：「Ṳ̀ ṳ̄-dōng，dōng-dóng chiâ。」（/y⁵³ y³⁵ touŋ³³/，/touŋ⁵⁵ touŋ²¹³ t͡sʰiɑ²⁴²/）
## 參考文獻

分類:遊戲
Mâ̤ uòng-guă băh-lĭk-ngṳ̀

**Mâ̤ uòng-guă băh-lĭk-ngṳ̀** (賣黃瓜白𩽏魚), hĕ̤k-chiā gōng **lō̤-ngà̤ mă giĕ-giāng** (老𪺾𢲫雞囝), sê nék-giāng-gŏ̤ găk siŏh-dŏi káh-dièu gì iù-hié. Gó̤ „lō̤-ngà̤ mă giĕ-giāng“, sê ĭng-ôi diŏh ô siŏh-ciáh nè̤ng có̤ „lō̤-ngà̤“, siŏh-ciáh có̤ „giĕ-mō̤“, diông-giâ cêu-sê „giĕ-giāng“. Lō̤-ngà̤ buóh mă giĕ-giāng, giĕ-mō̤ cêu làng lā̤ mò̤ ĭ giàng, â-dāu giĕ-giāng siŏh-ciáh gṳ̆ng lā̤ siŏh-ciáh, dôi bà̤ dòng-dòng-sié. Lō̤-ngà̤ cêu iù muōi-muōi kăi-sṳ̄ siŏh-ciáh siŏh-ciáh mă, giĕ-giāng mă ták kó̤, lō̤-ngà̤ cêu iàng kó̤. Káh-dièu gì sèng-âu, gó ô gŏ̤-ièu chióng: „Ṳ̀ ṳ̄-dōng, dōng-dóng chiâ.“ (/y⁵³ y³⁵ touŋ³³/, /touŋ⁵⁵ touŋ²¹³ t͡sʰiɑ²⁴²/)
## Chăng-kō̤ ùng-hióng

分類:iù-hié
Dé̤ṳk-ngāng

**Sià-sê** (斜視), bàng-siòng-găng gó̤ **dé̤ṳk-ngāng**, sê mĕ̤k-ciŭ gì siŏh-cṳ̄ng mâ̤ ciáng-siòng gì câung-tái. Lâng-ciáh mĕ̤k-ciŭ ché̤ṳ nó̤h mò̤ bêng-huák dĭk-sê, nâ sāi dăng-ngāng-sê, cá kō̤-ī kóng-cié cê̤ṳ-ciŭ.
## Chăng-kō̤ ùng-hióng

分類:bâng
單眼

**單眼**，就是㑚有蜀邊目睭覷會着乇。單眼其儂，可能生落來就是總款，可能受傷或且病去變成總款。

單眼其儂乞叫囉**單眼視**。只芘詞字面其意思，是㑚使蜀邊目睭覷乇。平話裏勢兩種意思都有儂講。

單眼其英雄，號𡅏**獨眼龍**。加上龍字，就是講許隻儂野霸了。歷史上頭蜀隻乞告「獨眼龍」其，是唐朝末年其李克用，官拜河東節度使，驍勇善戰。下斗日本其陸奧大名伊達政宗也有只芘稱號。不過平常間，**單眼龍**只芘詞也掏來刺溪。

罵儂其辰候告**單眼姕**。
## 參考資料

分類:病
Dăng-ngāng

**Dăng-ngāng** (單眼), cêu-sê nâ ô siŏh-biĕng mĕ̤k-ciŭ ché̤ṳ â̤ diŏh nó̤h. Dăng-ngāng gì nè̤ng, kō̤-nèng săng lŏ̤h-lì cêu-sê cūng-kuāng, kō̤-nèng sêu-siŏng hĕ̤k-chiā bâng kó̤ biéng-siàng cūng-kuāng.

Dăng-ngāng gì nè̤ng ké̤ṳk giéu lō̤ **dăng-ngāng-sê** (單眼視). Cī-bĭh sṳ̀ cê-miêng gì é-sê̤ṳ, sê nâ sāi siŏh-biĕng mĕ̤k-ciŭ ché̤ṳ nó̤h. Bàng-uâ diē-sié lâng-cṳ̄ng é-sê̤ṳ dŭ ô nè̤ng gōng.

Dăng-ngāng gì ĭng-hṳ̀ng, hô̤ lā̤ **dŭk-ngāng-lṳ̀ng** (獨眼龍). Gă-siông lṳ̀ng cê, cêu-sê gōng hī-ciáh nè̤ng iā bá lāu. Lĭk-sṳ̄-siông tàu siŏh-ciáh ké̤ṳk gó̤ „dŭk-ngāng-lṳ̀ng“ gì, sê Dòng-dièu muăk-nièng gì Lī Káik-ê̤ṳng (李克用), guăng bái Ò̤-dŭng Ciék-dô-sê̤ṳ (河東節度使), hiĕu-ṳ̄ng siêng-ciéng (驍勇善戰). Â-dāu Nĭk-buōng gì Lṳ̆k-ó̤ (陸奧) Dâi-mìng (大名) Ĭ-dăk Céng-cŭng (伊達政宗) iâ ô cī-bĭh chĭng-hô̤. Bók-guó bàng-siòng-găng, **dăng-ngāng-lṳ̀ng** cī-bĭh sṳ̀ iâ dò̤ lì chié-kă̤。

Má nè̤ng gì sèng-âu gó̤ **dăng-ngāng-cĭ** (單眼姕)。
## Chăng-kō̤ cṳ̆-lâiu

分類:bâng
無尾熊

**無尾熊**，也號𡅏**考拉**，是蜀種哺乳動物，今旦㑚生活着澳洲夫塊。
## 參考文獻

分類:哺乳動物
Giĕ-gē̤ng

**Giĕ-gē̤ng**, bô gó̤ **giĕ-gáe̤k**, cêu-sê gē̤ng gì giĕ. Giĕ-gē̤ng gì tàu gà̤-dēng ék-buāng dŭ ô giĕ-gói (雞髻). Kī-ngô-găng-cā, giĕ-gē̤ng â̤ duâi-giéu. Giĕ-gē̤ng ék-buāng dŭ â̤ sŏng-páh, gó-chṳ̄ kō̤-ī dò̤ kó̤ dáiu-giĕ (闘雞).

Giĕ-gáe̤k chiĕu (𤞚) kó̤, hô̤ **chiĕu-giĕ-gáe̤k**. Nàng-gái guó sáik kó̤-lāu, iâ â̤-sāi gó̤ ĭ chiĕu-giĕ-gáe̤k.
## Chăng-kō̤ cṳ̆-lâiu

分類:Cék-tùi dông-ŭk分類:Gă-iōng-huá dông-ŭk
觸眼

**斜視**，平常間告**觸眼**，是目睭其蜀種𣍐正常其狀態。兩隻目睭覷乇無辦法直視，㑚使單眼視，乍可以控制聚焦。
## 參考文獻

分類:病
雞頭牲

**雞頭牲**，書語也號𡅏**家畜**，是乞儂馴化，會食飼料，生囝也由儂控制其動物。

鳥類其家畜，書語告家禽。「雞頭牲」只芘詞裏勢，雞就是家禽。
## 參考資料

分類:家養化動物
Giĕ-tàu-săng

**Giĕ-tàu-săng** (雞頭牲), cṳ̆-ngṳ̄ iâ hô̤ lā̤ **gă-hé̤ṳk** (家畜), sê ké̤ṳk nè̤ng sùng-huá (馴化), â̤ siăh sê̤ṳ-lâiu, săng-giāng iâ iù nè̤ng kóng-cié gì dông-ŭk.

Nēu-lôi gì gă-hé̤ṳk, cṳ̆-ngṳ̄ gó̤ gă-kìng (家禽). „Giĕ-tàu-săng“ cī bĭh sṳ̀ diē-sié, giĕ cêu-sê gă-kìng。
## Chăng-kō̤ cṳ̆-lâiu

分類:Gă-iōng-huá dông-ŭk
雞公

**雞公**，復告**雞角**，就是公其雞。雞公其頭懸頂一般都有雞髻。起五更早，雞公會大叫。雞公一般都會相拍，故此可以掏去闘雞。

雞角𤞚去，號**𤞚雞角**。男界過色去了，也會使告伊𤞚雞角。
## 參考資料

分類:脊椎動物分類:家養化動物
雞形

**雞形**，就是男界共男界性交，特指蜀隻或且野価隻男界使用暴力、威脅等等手段，強迫蜀隻或野価隻男性被害人發生其性行爲。
## 參考資料

分類:生理分類:暴力
Sùng-mô̤

**Sùng-mô̤**, sê siŏh-cṳ̄ng gŭng-dôi sāi gì mô̤, săng lā̤ cêng chiông sùng-giāng.
## Chăng-kō̤ cṳ̆-lâiu

分類:ĭ-siòng
Giĕ-hìng

**Giĕ-hìng** (雞形), cêu-sê nàng-gái gâe̤ng nàng-gái séng-gău, dĕk-cī siŏh-ciáh hĕ̤k-chiā iā sâ̤ ciáh nàng-gái sāi-ê̤ṳng bô̤-lĭk, ŭi-hiĕk dēng-dēng chiū-dâung, giòng-páe̤k siŏh-ciáh hĕ̤k iā sâ̤ ciáh nàng-séng bê-hâi-ìng huák-sĕng gì séng-hèng-ôi.
## Chăng-kō̤ cṳ̆-lâiu

分類:sĕng-lī分類:bô̤-lĭk
穗穗

**穗穗**，書語告**流蘇**，是蜀種裝飾衣裳或且其他紡織物其乇。
## 參考資料

分類:裝飾
Sói-sói

**Sói-sói** (穗穗), cṳ̆-ngṳ̄ gó̤ **liù-sŭ** (流蘇), sê siŏh-cṳ̄ng cŏng-sék ĭ-siòng hĕ̤k-chiā gì-tă huōng-cék-ŭk gì nó̤h.
## Chăng-kō̤ cṳ̆-lâiu

分類:cŏng-sék
雞母

**雞母**（），就是母其雞。雞母會生卵。
## 俗語
*
## 參考資料

分類:脊椎動物分類:家養化動物
Dŏng-giĕ

**Dŏng-giĕ** (驐雞), cêu-sê giĕ-gē̤ng ké̤ṳk dŏng kó̤. Dŏng-giĕnṳ̆k-cé bī-gáu hō̤.

分類:Gă-iōng-huá dông-ŭk
分類:Cék-tùi dông-ŭk
唱響福州歌

《**唱響福州歌**》是蜀題福州話其歌，福州其賴董芳寫詞，馬來西亞其林萬邦譜曲。
## 參考資料

分類:福州話其歌
Chióng-hiōng Hók-ciŭ-gŏ̤

«**Chióng-hiōng Hók-ciŭ-gŏ̤**» (唱響福州歌) sê siŏh-dà̤ Hók-ciŭ-uâ gì gŏ̤, Hók-ciŭ gì Lâi Dūng-huŏng (賴董芳) siā sṳ̀, Mā-lài-să̤-ā gì Lìng Uâng-băng (林萬邦) puō-ké̤ṳk.
## Chăng-kō̤ cṳ̆-lâiu

分類:Hók-ciŭ-uâ gì gŏ̤
Gŏ̤

**Gŏ̤** kō̤-nèng sê:

# **哥**, chiāng chăng-kō̤ ĭ-gŏ̤;
# **歌**, chiāng chăng-kō̤ gŏ̤-ké̤ṳk;
# **高**, chiāng chăng-kō̤ Gŏ̤ (sáng)
# **篙**, chiāng chăng-kō̤ dé̤ṳk-găng;
# **蒿**, chiāng chăng-kō̤ gŏ̤-sṳ̆k;
# **糕**, **餻**, chiāng chăng-kō̤ gŏ̤-diēng;
# **羔**, chiāng chăng-kō̤ iòng-giāng.
驐

**驐**，就是共動物其生殖器除去，或且使其他方式讓動物無辦法生囝。

分類:生理
驐雞

**驐雞**，就是雞公乞驐去。驐雞肉質比較好。

分類:家養化動物
分類:脊椎動物
Giĕ-mō̤

(雞母), cêu-sê mō̤ gì giĕ. Giĕ-mō̤ â̤ săng lâung.
## Sṳ̆k-ngṳ̄
*Giĕ-mō̤ bà bŏng-só̤, mò̤ dâi tō̤ dâi có̤. ()
## Chăng-kō̤ cṳ̆-lâiu

分類:Cék-tùi dông-ŭk分類:Gă-iōng-huá dông-ŭk
Dŏng

**Dŏng** (驐), cêu-sê gâe̤ dông-ŭk gì sĕng-sĭk-ké dṳ̀ kó̤, hĕ̤k-chiā sāi gì-tă huŏng-sék niông dông-ŭk mò̤ bêng-huák săng giāng.

分類:sĕng-lī
Săng săng lâng ták

**Săng săng lâng ták** (三山兩塔) sê Hók-ciŭ gì dê-biĕu, dŭ găk Hók-ciŭ gū siàng-chiòng diē-sié, „siàng câi săng cĭ dṳ̆ng, săng câi siàng cĭ dṳ̆ng“ (城在山之中, 山在城之中) sê Hók-ciŭ-siàng dŭk-iū gì hŭng-gīng, gó-cṳ̄ Hók-ciŭ iâ hô̤ Săng-săng (三山).

* Săng săng: Ŭ-săng, Ṳ̆-săng, Bìng-săng
* Lâng ták: Ŭ-ták, Băh-ták

分類:Hók-ciŭ dê-miàng
白㾀

**白㾀**，復號𡅏**頭㾀**、**麸屑**，是頭皮表層其角質皮質細胞老化、剝落形成其。
## 尾註

分類:生理
Băh-kē̤

**Băh-kē̤** (白㾀), bô hô̤ lā̤ **tàu-kē̤** (頭㾀), **puŏ-siék**(麸屑), sê tàu-puòi biēu-cèng gì gáe̤k-cék (角質) puòi-cék (皮質) sá̤-bău lō̤-huá, báuk-lŏk hìng-siàng gì.
## Muōi-ció



分類:sĕng-lī
紅包

**紅包**，或者講**紅紙包**，是將錢廮着紅色封套裏勢做成其禮物。一般着春節、結婚、生日其辰候會送紅包。

## 介看
*硩歲錢

分類:中國文化
沈葆楨

**沈葆楨**（1820年–1879年），福建侯官儂（今旦屬福州），是中國滿清辰候洋務運動其重要人物。伊是林則徐其伲婿。

分類:福州儂
分類:姓沈
分類:1820年出世
分類:1879年過世
伲婿

**伲婿**是自家諸娘囝其丈夫。伲婿告老媽其郎罷號𡅏丈儂，娘奶號𡅏丈奶。福州話有蜀句俗語號𡅏「伲婿半爿囝」（或且講「半隻囝」）。

## 介覷
*新婦

分類:親屬關係
Lī-hŏk

**Lī-hŏk** kō̤-nèng sê:
* Sóng-mìng lī-hŏk (宋明理學), Sóng-dièu cĭ-hâiu gì Ṳ̀-hŏk (儒學)
* Tìng-ciŏ lī-hŏk (程朱理學), gâe̤ng Lṳ̆k-uòng sĭng-hŏk (陸王心學) siŏng-dó̤i
* Hìng-sék kuŏ-hŏk gâe̤ng cê̤ṳ-iòng kuŏ-hŏk, ngiĕng-géu cê̤ṳ-iòng ŭk-cék ông-dông gĭ-buōng giĕ-lŭk gì kuŏ-hŏk
理學

**理學**可能是：
* 宋明理學，宋朝之後其儒學
* 程朱理學，共陸王心學相對
* 形式科學共自然科學，研究自然物質運動規律其科學
宋明理學

**宋明理學**，就是宋朝遘明朝其儒學。雖然是儒學，也學習了道家、佛學其思想。

分類:哲學
行墿

**行墿**是儂或者其他動物挈骹使力來向一定其方向移動或者運動其行爲，比䟛慢。

## 介看
*䟛

分類:體育
三山兩塔

**三山兩塔**是福州其地標，都敆福州古城牆裏勢，「城在山之中，山在城之中」是福州城獨有其風景，故此福州也號三山。

*三山：烏山、于山、屏山
*兩塔：烏塔、白塔
## 相關

**内三山、外三山**
* 内三山：屏山、于山、烏山
* 外三山：鼓山、旗山、蓮花山

**三山現，三山藏，三山看𣍐見**
* 三山現：屏山、于山、烏山
* 三山藏：羅山、芝山、丁戊山；或且是靈山、鐘山、玉尺山
* 三山看𣍐見：靈山、鐘山、玉尺山；或且是龍山、芝山、鐘山
## 參考文獻

分類:福州地名
現代標準漢語

**現代標準漢語**是中國大陸、臺灣共新加坡其官方語言。

## 再看
*普通話
*中華民國國語
*推廣普通話
*兩個聲

分類:語言
分類:中國
Ciē-iòng gōng-dòng

**Ciē-iòng gōng-dòng** (紫陽講堂), sê lī-hŏk gì cṳ̆-iêng, diŏh Hók-ciŭ-chê Céng-ăng-kṳ̆ Uòng-cŏng gă̤-dô gì Ciē-iòng-chŏng (紫陽村) Duâi-giò (大橋) cê̤ṳ-iòng-chŏng.
## Chăng-kō̤ cṳ̆-lâiu

分類:Hók-ciŭ cṳ̆-iêng
Dŭng-iā Dé̤ṳk-lìng Cṳ̆-iêng

**Dŭng-iā Dé̤ṳk-lìng Cṳ̆-iêng** (東野竹林書院), sê lī-hŏk gì cṳ̆-iêng, diŏh Hók-ciŭ-chê Céng-ăng-kṳ̆ Dé̤ṳk-sê̤ṳ-chŏng (竹嶼村).
## Chăng-kō̤ cṳ̆-lâiu
分類:Hók-ciŭ cṳ̆-iêng
Hièng-diòng Cṳ̆-iêng

**Hièng-diòng Cṳ̆-iêng** (賢場書院), sê lī-hŏk gì cṳ̆-iêng, diŏh Hók-ciŭ-chê Céng-ăng-kṳ̆ Báe̤k-hŭng Liāng-tàu-hiŏng (嶺頭鄉) Cièng-iòng (前洋村).
## Chăng-kō̤ cṳ̆-lâiu
分類:Hók-ciŭ cṳ̆-iêng